SK Úradný vestník Európskej únie L 151/1

NARIADENIE EURÓPSKEHO PARLAMENTU A RADY (EÚ) 2018/858

z 30. mája 2018

o schvaľovaní motorových vozidiel a ich prípojných vozidiel, ako aj systémov, komponentov a samostatných technických jednotiek určených pre takéto vozidlá a o dohľade nad trhom s nimi, ktorým sa menia nariadenia (ES) č. 715/2007 a (ES) č. 595/2009 a zrušuje smernica 2007/46/ES

(Text s významom pre EHP)

EURÓPSKY PARLAMENT A RADA EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej článok 114,

so zreteľom na návrh Európskej komisie,

po postúpení návrhu legislatívneho aktu národným parlamentom,

so zreteľom na stanovisko Európskeho hospodárskeho a sociálneho výboru (1),

konajúc v súlade s riadnym legislatívnym postupom (2),

keďže:

(1) V súlade s článkom 26 ods. 2 Zmluvy o fungovaní Európskej únie (ďalej len „ZFEÚ“) je vnútorný trh priestorom bez vnútorných hraníc, v rámci ktorého sa má zaručiť voľný pohyb tovaru, osôb, služieb a kapitálu. Pravidlá vnútorného trhu by mali byť transparentné, jednoduché, konzistentné a účinné, aby tak poskytovali právnu istotu a zrozumiteľnosť pre podniky a spotrebiteľov.

(2) Na tento účel sa smernicou Európskeho parlamentu a Rady 2007/46/ES (3) zriadil komplexný rámec EÚ pre schválenie motorových vozidiel a ich prípojných vozidiel, ako aj systémov, komponentov a samostatných technických jednotiek určených pre takéto vozidlá.

(3) Komisia vykonala v roku 2013 posúdenie právneho rámca Únie pre typové schválenie motorových vozidiel a ich prípojných vozidiel, ako aj systémov, komponentov a samostatných technických jednotiek určených pre tieto vozidlá, ktoré ukázalo, že rámec zriadený smernicou 2007/46/ES je vhodný na dosiahnutie hlavných cieľov harmonizácie, účinného fungovania vnútorného trhu a spravodlivej hospodárskej súťaže, a záver bol, že mal by sa preto naďalej uplatňovať.

(4) V uvedenom posúdení sa však tiež dospelo k záveru, že existuje potreba zaviesť ustanovenia o dohľade nad trhom na doplnenie požiadaviek na typové schválenie, potreba objasnenia postupu stiahnutia od používateľov a ochranných postupov, ako aj podmienok pre udelenie rozšírení schválení pre existujúce typy vozidiel, potreba zlepšiť presadzovanie rámca pre typové schválenie prostredníctvom harmonizácie a zlepšenia postupov typového schválenia a postupov na zabezpečenie zhody výroby uplatňovaných orgánmi a technickými službami členských štátov, potreba jasného vymedzenia úloh a zodpovedností hospodárskych subjektov v dodávateľskom reťazci, ako aj orgánov a strán zapojených do presadzovania rámca, čím sa zaručí nezávislosť týchto orgánov a strán a predíde konfliktom záujmov, a potreba zlepšiť vhodnosť alternatívnych postupov schválenia vozidiel (vnútroštátne schválenia pre malé série a jednotlivé vozidlá) a vhodnosti postupu viacstupňového typového schválenia na zabezpečenie primeranej flexibility pre špecializované trhy a malé a stredné podniky, avšak bez narušenia rovnakých podmienok.

(5) Okrem toho nedávne problémy spojené s vykonávaním rámca pre typové schválenie EÚ odhalili konkrétne nedostatky a preukázali potrebu jeho zásadnej revízie s cieľom zabezpečiť, aby bol rámec spoľahlivý, transparentný, predvídateľný a udržateľný, a ktorým sa zabezpečuje vysoká úroveň bezpečnosti a ochrany zdravia a životného prostredia.

(6) Týmto nariadením sa zavádzajú viaceré ochranné opatrenia na zabránenie nesprávneho uplatňovania požiadaviek stanovených v procese udeľovania schválenia vozidlám, systémom, komponentom alebo samostatným technickým jednotkám. S cieľom zabrániť zneužívanie procesu schvaľovania v budúcnosti je dôležité, aby uvedené ochranné opatrenia boli účinné.

(7) Týmto nariadením sa stanovujú harmonizované pravidlá a zásady pre typové schválenie motorových vozidiel a ich prípojných vozidiel, ako aj systémov, komponentov a samostatných technických jednotiek určených pre tieto vozidlá, ako aj pre schválenie jednotlivých vozidiel, s cieľom zabezpečiť riadne fungovanie vnútorného trhu v prospech podnikov a spotrebiteľov a poskytnúť vysokú úroveň bezpečnosti a ochrany zdravia a životného prostredia.

(8) Týmto nariadením sa stanovujú technické a správne požiadavky na typové schválenie motorových vozidiel na prepravu cestujúcich (kategória M) a motorových vozidiel na prepravu tovaru (kategória N) a ich prípojných vozidiel (kategória O) a systémov, komponentov a samostatných technických jednotiek určených pre tieto vozidlá s cieľom zabezpečiť vysokú úroveň bezpečnosti a environmentálnych vlastností.

(9) Vnútroštátne orgány by mali požiadavky tohto nariadenia uplatňovať a presadzovať jednotne v celej Únii, aby sa zaistili rovnaké podmienky a aby sa zabránilo uplatňovaniu odlišných noriem v rámci Únie. Mali by plne spolupracovať s fórom na výmenu informácií pri presadzovaní právnych predpisov (ďalej len „fórum“) a Komisiou pri jej činnosti v oblasti auditu a dohľadu.

(10) Týmto nariadením by sa mal posilniť súčasný rámec pre typové schválenie EÚ, predovšetkým prostredníctvom zavedenia ustanovení o dohľade nad trhom. Dohľad nad trhom v automobilovom priemysle by sa mal zaviesť špecifikovaním povinností hospodárskych subjektov v dodávateľskom reťazci, zodpovedností orgánov presadzovania práva v členských štátoch a opatrení, ktoré sa majú prijať, keď sa na trhu zistia výrobky automobilového priemyslu, ktoré predstavujú vážne bezpečnostné alebo environmentálne riziká, ktoré ohrozujú ochranu spotrebiteľov alebo ktoré nie sú v súlade s požiadavkami na typové schválenie.

(11) S cieľom zabezpečiť účinné vykonávanie požiadaviek na typové schválenie by sa mali posilniť platné ustanovenia o zhode výroby, a to tak, že sa okrem iného ustanovia povinné pravidelné audity metód kontroly zhody a neustálej zhody príslušných výrobkov automobilového priemyslu a posilnia požiadavky na odbornú spôsobilosť, povinnosti a činnosti technických služieb, ktoré vykonávajú skúšky na účely typového schválenia celého vozidla, za ktoré sú zodpovedné schvaľovacie orgány. Pre zabezpečenie vysokej úrovne bezpečnosti a ochrany životného prostredia, ako aj dôvery občanov v tento systém je rozhodujúce správne fungovanie technických služieb. Kritériá na určenie technických služieb stanovené v smernici 2007/46/ES by sa mali stanoviť v tomto nariadení podrobnejšie, aby sa zabezpečilo ich konzistentné uplatňovanie vo všetkých členských štátoch. Metódy posudzovania technických služieb členských štátov majú tendenciu sa v dôsledku zvýšenej komplexnosti práce týchto služieb postupne odlišovať. Preto je potrebné stanoviť procesné povinnosti, ktorými sa zabezpečí výmena informácií a monitorovanie postupov členských štátov v oblasti posudzovania, poverovania, oznamovania a monitorovania svojich technických služieb. Uvedenými procesnými povinnosťami by sa mali odstrániť všetky existujúce rozdiely v používaných metódach a vo výklade kritérií na poverovanie technických služieb. S cieľom zabezpečiť primeraný dohľad a rovnaké podmienky v celej Únii by posúdenie žiadajúcej technickej služby malo zahŕňať posúdenie na mieste.

(12) V prípade viacstupňových typových schválení je nevyhnutné, aby sa overilo, že zmeny vykonané pred konečným stupňom dokončenia nemali taký vplyv na fungovanie systémov typového schválenia, komponentov alebo samostatných technických jednotiek, v dôsledku ktorého by sa zrušila platnosť predtým udeleného typového schválenia.

(13) Potreba kontroly a monitorovania technických služieb vzrástla, keďže v dôsledku technického pokroku sa zvýšilo riziko, že technické služby nie sú dostatočne spôsobilé na skúšanie nových technológií alebo zariadení, ktoré vznikli v oblasti, pre ktorú boli poverené. Keďže výrobné cykly sa vďaka technickému pokroku skracujú a intervaly posudzovania na mieste na účely dohľadu a monitorovania sa líšia, platnosť poverenia technických služieb by mala byť časovo obmedzená, vďaka čomu by sa malo zabezpečiť pravidelné posúdenie ich spôsobilosti.

(14) Poverovanie a monitorovanie technických služieb členskými štátmi v súlade s podrobnými a prísnymi kritériami by preto malo podliehať kontrolám orgánmi dohľadu okrem iného ako podmienky pre obnovenie ich poverenia. Na zabezpečenie toho, aby výrobcovia po získaní typového schválenia pre svoje výrobky automobilového priemyslu naďalej dodržiavali príslušné právne predpisy, by sa malo posilniť postavenie technických služieb voči výrobcom vrátane ich práva a povinnosti uskutočňovať neoznámené inšpekcie tovární a vykonávať na výrobkoch automobilového priemyslu, na ktoré sa vzťahuje toto nariadenie, fyzické či laboratórne skúšky.

(15) V záujme zvýšenia transparentnosti a vzájomnej dôvery, ako aj ďalšieho zosúladenia a rozvoja kritérií posudzovania technických služieb, ich poverovania a oznamovania, ako aj postupov rozširovania a obnovenia, by členské štáty mali spolupracovať navzájom, ako aj s Komisiou. Členské štáty by sa mali navzájom radiť a konzultovať s Komisiou o otázkach všeobecného významu pre vykonávanie tohto nariadenia a mali by sa navzájom informovať a takisto informovať Komisiu. Je dôležité, aby členské štáty a Komisia po primeranom období vykonávania používali spoločný bezpečný elektronický výmenný systém ako prostriedok na uľahčenie a zintenzívnenie administratívnej spolupráce s cieľom dosiahnuť efektívnejšie a účinnejšie riadenie výmeny informácií na základe jednoduchých a zjednotených postupov. Informácie by mali byť dostupné v podobe štruktúrovaných údajov, ktoré možno vyhľadávať elektronicky, aby sa uľahčila ich prístupnosť a transparentnosť.

(16) Ak sa poverenie technickej služby zakladá na akreditácii v zmysle nariadenia Európskeho parlamentu a Rady (ES) č. 765/2008 (4), akreditačné orgány a poverujúce schvaľovacie orgány by si mali vymieňať informácie, ktoré sú relevantné z hľadiska posúdenia spôsobilosti technických služieb.

(17) Členské štáty by mali mať možnosť vyberať poplatky za poverovanie a monitorovanie technických služieb, aby sa zabezpečila udržateľnosť monitorovania uvedených technických služieb členskými štátmi a vytvorili rovnaké podmienky pre technické služby.

(18) Keď napriek opatreniam prijatým členskými štátmi na zaistenie jednotného a kontinuálneho uplatňovania požiadaviek existujú pochybnosti o spôsobilosti technickej služby, Komisia by mala mať možnosť jednotlivé prípady prešetriť.

(19) S cieľom zabezpečiť, aby skúšky a správy, ktoré predložili technické služby, neovplyvňovali nezákonné okolnosti, je dôležité, aby organizácia a fungovanie technických služieb zaručovali úplnú nestrannosť a nezávislosť. Aby mohli technické služby vykonávať svoje úlohy jednotne a systematicky, mali by mať zavedený primeraný systém riadenia vrátane ustanovení o služobnom tajomstve. Aby technické služby mohli vykonávať svoju prácu riadnym spôsobom, ich pracovníci by mali vždy preukazovať primeranú úroveň znalostí, spôsobilosti a nezávislosti.

(20) Aby sa zaistilo plnenie požiadaviek tohto nariadenia, je potrebný účinný mechanizmus presadzovania dodržiavania požiadaviek. Zabezpečenie dodržiavania požiadaviek na typové schválenie a zhodu výroby, obsiahnutých v právnych predpisoch, ktorými sa riadi automobilový priemysel, by malo zostať hlavnou zodpovednosťou schvaľovacích orgánov, keďže ide o povinnosť úzko spojenú s vydávaním typového schválenia, ktorá si vyžaduje podrobné znalosti ich obsahu. Je preto dôležité činnosť schvaľovacích orgánov pravidelne overovať.

(21) S cieľom zabezpečiť dodržiavanie tohto nariadenia, zabezpečiť jeho jednotné uplatňovanie v rámci Únie a uľahčiť výmenu najlepších postupov by Komisia mala organizovať a vykonávať posúdenia postupov, ktoré v súlade s týmto nariadením stanovili schvaľovacie orgány. O výsledku takýchto posúdení vrátane akýchkoľvek nezáväzných odporúčaní by malo rokovať fórum. Tieto posúdenia by sa mali vykonávať pravidelne, pričom by sa mala zohľadňovať zásada proporcionality, počet a druhy udelených typových schválení a všetky prípady nesúladu zistené počas overovania súladu.

(22) S cieľom zabezpečiť účinnosť posúdenia Komisie a zároveň minimalizovať administratívne zaťaženie je dôležité, aby schvaľovacie orgány a Komisia počas posúdenia, najmä počas posudzovania v priestoroch dotknutého schvaľovacieho orgánu, efektívne spolupracovali. Posúdenia Komisie by sa mali vykonávať v súlade s platným právom pri dodržovaní okrem iného pracovného času alebo jazyka vnútroštátnych orgánov. Náklady vyplývajúce z týchto posúdení, ako aj náklady súvisiace s prekladom dokumentov by mala znášať Komisia.

(23) Uznanie formálneho procesu akreditácie technických služieb alebo zavedenie pravidelného partnerského hodnotenia, pokiaľ ide o posudzovanie a monitorovanie technických služieb schvaľovacími orgánmi, posilňuje systém overovania dodržiavania požiadaviek. Cieľom je zabezpečiť, aby všetky schvaľovacie orgány pri presadzovaní požiadaviek na typové schválenie uplatňovali jednotnú úroveň kvality a prísnosti.

(24) Pre zabezpečenie trvale vysokej úrovne bezpečnosti a ochrany zdravia a životného prostredia v rámci vnútorného trhu je nevyhnutná užšia koordinácia medzi príslušnými vnútroštátnymi orgánmi prostredníctvom výmeny informácií a koordinovaných posúdení pod vedením koordinačného orgánu. Viedlo by to aj k efektívnejšiemu využívaniu obmedzených zdrojov na vnútroštátnej úrovni. Na tento účel by sa malo zriadiť poradné fórum pre členské štáty a Komisiu na podporu najlepších postupov, výmenu informácií a koordináciu činností súvisiacich s presadzovaním právnych predpisov týkajúcich sa typového schválenia. Formálnejší rámec by bol pre súčasnú neformálnu spoluprácu členských štátov v tejto oblasti prínosom. Fórum by sa malo skladať zo zástupcov ich schvaľovacích orgánov a orgánov dohľadu nad trhom vymenovaných členskými štátmi. Zástupcovia prítomní na danom zasadnutí by sa mali vyberať na základe otázok, o ktorých bude fórum rokovať. V záujme prospechu z celej škály názorov a vstupov je užitočné, aby sa na rokovania fóra pravidelne pozývali konkrétni vonkajší pozorovatelia, a to vždy, keď sa činnosti týchto pozorovateľov týkajú otázok, o ktorých sa bude rokovať.

(25) Schvaľovacie orgány a orgány dohľadu nad trhom by sa pri výkone svojich úloh nemali spájať, aby sa predišlo prípadným konfliktom záujmov. Ak sa členský štát rozhodne, že tieto orgány budú patriť do tej istej organizácie, mal by aspoň zabezpečiť, aby uvedená organizácia mala štruktúry, ktoré zaistia, že činnosti orgánov sa budú odlišovať, pokiaľ ide o ich priame riadenie a rozhodovanie.

(26) Pravidlá týkajúce sa dohľadu nad trhom Únie a kontroly výrobkov vstupujúcich na trh Únie stanovené v nariadení (ES) č. 765/2008 sa uplatňujú na motorové vozidlá a ich prípojné vozidlá, ako aj systémy, komponenty a samostatné technické jednotky určené pre tieto vozidlá. Uvedené pravidlá nebránia členským štátom zvoliť si orgány príslušné na výkon uvedených úloh. Dohľad nad trhom je právomocou, ktorú možno rozdeliť medzi rôzne vnútroštátne orgány, aby sa zohľadnili vnútroštátne systémy dohľadu nad trhom v členských štátoch zriadené podľa nariadenia (ES) č. 765/2008. Účinná koordinácia a monitorovanie na úrovni Únie a na vnútroštátnej úrovni by mali zabezpečiť, aby schvaľovacie orgány a orgány dohľadu nad trhom presadzovali nový rámec pre typové schvaľovanie a pre dohľad nad trhom.

(27) S cieľom posilniť práva a povinnosti vnútroštátnych orgánov, zabezpečiť účinnú koordináciu ich činnosti v oblasti dohľadu nad trhom a vyjasniť uplatniteľné postupy je potrebné začleniť do tohto nariadenia pravidlá týkajúce sa dohľadu nad trhom.

(28) Je potrebné, aby orgány dohľadu nad trhom a schvaľovacie orgány mohli riadne vykonávať svoje úlohy ustanovené v tomto nariadení. Členské štáty by im predovšetkým mali poskytnúť zdroje potrebné na tento účel.

(29) Dokumentácia k typovému schváleniu by sa v záujme zvýšenia transparentnosti v procese schvaľovania a uľahčenia výmeny informácií a nezávislého overovania orgánmi dohľadu nad trhom, schvaľovacími orgánmi a Komisiou mala poskytovať v elektronickej forme a mala by byť verejne dostupná s výhradou výnimiek týkajúcich sa ochrany obchodných tajomstiev a ochrany osobných údajov.

(30) Povinnosti vnútroštátnych orgánov týkajúce sa dohľadu nad trhom stanovené v tomto nariadení sú konkrétnejšie ako povinnosti stanovené v nariadení (ES) č. 765/2008. Toto je výsledok potreby zohľadniť špecifiká rámca pre typové schválenie a potreby doplniť tento rámec účinným mechanizmom dohľadu nad trhom zaisťujúcim dôkladné overenie súladu týkajúce sa výrobkov automobilového priemyslu, na ktoré sa vzťahuje toto nariadenie. S cieľom zabezpečiť fungovanie tohto rámca je nevyhnutné, aby orgány dohľadu nad trhom overovali súlad výrobkov automobilového priemyslu bez ohľadu na to, či im bolo typové schválenie udelené pred dátumom začiatku uplatňovania tohto nariadenia alebo po ňom.

(31) Pre riadne fungovanie dohľadu nad trhom je nevyhnutné overovanie súladu vozidiel, systémov, komponentov a samostatných technických jednotiek na trhu založené na účinnom posúdení rizika. Uvedené overovanie súladu doplnené zriadením minimálneho ročného počtu kontrol vozidiel by tiež prispelo k účinnému plneniu povinností dohľadu nad trhom v celej Únii.

(32) Vzhľadom na špecifiká a potenciálne riziko spojené s emisiami by sa mal primeraný podiel minimálneho počtu kontrol vyčleniť na skúšky súvisiace s emisiami. S cieľom zabezpečiť úplný súlad vozidiel by každá kontrola mala zahŕňať overenie, či sú splnené všetky požiadavky na typové schválenie, pokiaľ ide o emisie, ktoré sa uplatňujú na skúšané vozidlo.

(33) Na účely prijatia nápravného a obmedzujúceho opatrenia v inom členskom štáte by sa malo umožniť použiť akékoľvek skúšky vykonané na akomkoľvek vozidle v ktoromkoľvek členskom štáte. Výsledky kontrol vykonaných na vozidlách v jednom z členských štátov by sa mali považovať za dostatočné na účely prijatia nápravných a obmedzujúcich opatrení v inom členskom štáte. Preto by na účely akýchkoľvek kontrol, ktoré sa vykonávajú v mene iného členského štátu, nemal byť potrebný fyzický prevoz dotknutých vozidiel.

(34) Je osobitne dôležité, aby vnútroštátne orgány a Komisia považovali skúšky a kontroly zhody prevádzkovaných vozidiel za súčasť overovania súladu, ktoré vykonávajú. Výber vozidiel, ktoré majú podliehať uvedenému overovaniu súladu, by mal prebiehať na základe náležitého posúdenia rizík, pri ktorom sa zohľadní závažnosť možného nesúladu, pravdepodobnosť jeho výskytu a ďalšie možné ukazovatele, ako je zavedenie vozidiel s novými technológiami, všetky informácie alebo správy o nesúlade v minulosti, výsledky skúšok diaľkového snímania a pripomienky uznaných tretích strán.

(35) Komisia by okrem toho s cieľom overiť súlad s príslušnými požiadavkami mala organizovať a vykonávať skúšky a kontroly na overenie súladu, a to nezávisle od tých, ktoré vykonávajú členské štáty v rámci plnenia povinností dohľadu nad vnútorným trhom. Ak sa takéto skúšky a kontroly vykonávajú na vozidlách prihlásených do evidencie so súhlasom držiteľa osvedčenia o evidencii vozidla, je dôležité zohľadniť skutočnosť, že upravené vozidlá nemusia byť vhodné na takéto overovanie súladu. Takisto je dôležité zohľadňovať dôsledky pre držiteľa osvedčenia o evidencii vozidla, najmä ak je držiteľ fyzickou osobou, v prípade ktorých je vhodným spôsobom výberu vozidiel výber buď prostredníctvom verejnej výzvy alebo prostredníctvom orgánov členských štátov. Ak sa na základe uvedených skúšok a kontrol zistí nesúlad, alebo ak sa zistí, že typové schválenie sa udelilo na základe nesprávnych údajov, Komisia by mala byť oprávnená začať celoúnijné nápravné opatrenia na obnovenie zhody dotknutých vozidiel a prešetriť dôvody, prečo bolo typové schválenie nesprávne. Vo všeobecnom rozpočte Únie by sa mal vyčleniť primeraný objem finančných prostriedkov na vykonanie týchto skúšok a kontrol na overenie súladu.

(36) S cieľom podporiť členské štáty v úlohe odhaľovania rušiacich zariadení Komisia 26. januára 2017 uverejnila Usmernenia o hodnotení pomocných emisných stratégií a existencii rušiacich zariadení s ohľadom na uplatňovanie nariadenia (ES) č. 715/2007 o typovom schvaľovaní motorových vozidiel so zreteľom na emisie ľahkých osobných a úžitkových vozidiel (Euro 5 a Euro 6). V súlade s týmito usmerneniami by skúšobná činnosť Komisie, typových schvaľovacích orgánov a technických služieb sledujúca odhalenie rušiacich zariadení mala ostať nepredvídateľná vo svojej povahe a mala by zahŕňať aj upravené skúšobné podmienky, ktoré vedú k zmenám fyzických podmienok a skúšobných parametrov.

(37) S cieľom zabezpečiť vysokú úroveň funkčnej bezpečnosti vozidla, zabezpečiť ochranu cestujúcich vo vozidle a ostatných účastníkov cestnej premávky a zabezpečiť ochranu životného prostredia a zdravia by sa technické požiadavky a normy na ochranu životného prostredia, ktoré sa uplatňujú na vozidlá, systémy, komponenty a samostatné technické jednotky, mali naďalej harmonizovať a prispôsobovať technickému a vedeckému pokroku.

(38) Na cieľ tohto nariadenia by nemala vplývať skutočnosť, že určité systémy, komponenty, samostatné technické jednotky, časti a vybavenie môžu by namontované na vozidlo alebo do vozidla po jeho uvedení na trh, prihlásení do evidencie alebo uvedení do prevádzky. Mali by sa preto prijať primerané opatrenia s cieľom zabezpečiť, aby systémy, komponenty, samostatné technické jednotky alebo časti a vybavenie, ktoré sa môžu montovať na vozidlá a do vozidiel a ktoré môžu podstatne zhoršiť fungovanie systémov dôležitých z hľadiska ochrany životného prostredia alebo funkčnej bezpečnosti, podliehali pred ich uvedením na trh, prihlásením do evidencie alebo uvedením do prevádzky kontrolám schvaľovacieho orgánu.

(39) Uvedené opatrenia by sa mali uplatňovať len na obmedzený počet častí alebo obmedzené vybavenie. V prípade vážneho rizika by Komisia po porade so zainteresovanými stranami mala prioritne vytvoriť zoznam týchto častí alebo vybavenia a zodpovedajúcich požiadaviek. Komisia pri zostavovaní zoznamu zabezpečí najmä to, aby náhradné diely a vybavenie, ktoré sú nevyhnutné z hľadiska kontroly emisií a bezpečnosti, spĺňali výkonnostné špecifikácie pôvodných častí a vybavenia. Komisia by sa mala tiež poradiť so zainteresovanými stranami na základe správy a mala by sa snažiť o spravodlivú rovnováhu medzi požiadavkami na zvýšenie bezpečnosti cestnej premávky a ochranu životného prostredia, ako aj o spravodlivú rovnováhu medzi záujmami spotrebiteľov, výrobcov a distribútorov a zároveň o zachovanie hospodárskej súťaže na trhu s náhradnými dielmi.

(40) Systém typového schválenia EÚ musí každému členskému štátu umožniť, aby potvrdil, že každý typ vozidla a každý typ systému, komponentu a samostatnej technickej jednotky určený pre takýto typ vozidla prešiel skúškami a kontrolami stanovenými v tomto nariadení s cieľom overiť jeho súlad s požiadavkami na typové schválenie podľa tohto nariadenia a že výrobca pre tento typ získal osvedčenie o typovom schválení. Systém typového schválenia EÚ ukladá výrobcom povinnosť vyrábať ich vozidlá, systémy, komponenty a samostatné technické jednotky v zhode so schváleným typom. Výrobca vozidla to musí osvedčiť vydaním osvedčenia o zhode pre každé vozidlo. Každému vozidlu s platným osvedčením o zhode by sa malo umožniť jeho sprístupnenie na trhu a prihlásenie do evidencie na používanie v Únii.

(41) Po primeranom období vykonávania by sa s cieľom zjednodušiť výmenu informácií, ktoré sa týkajú typového schválenia, medzi príslušnými orgánmi a sprístupniť verejnosti relevantné informácie mali povinne používať online databázy umožňujúce vyhľadávanie. V záujme ochrany dôverných údajov je dôležité, aby sa všetky výmeny údajov vykonávali prostredníctvom zabezpečených protokolov pre výmenu údajov. Osobitná pozornosť by sa mala venovať odstráneniu zneužívania údajov vrátane zabráneniu vytvorenia viacnásobného prvého prihlásenia vozidla do evidencie pri používaní elektronických osvedčení o zhode.

(42) Zhoda výroby je jedným z kľúčových prvkov systému typového schválenia EÚ, a preto by mali byť opatrenia prijaté výrobcom na zaistenie takejto zhody schválené príslušným orgánom alebo príslušne kvalifikovanou technickou službou poverenou na tento účel a mali by podliehať pravidelnému overeniu prostredníctvom nezávislých pravidelných auditov. Schvaľovacie orgány by okrem toho mali zabezpečovať overenie neustálej zhody príslušných výrobkov automobilového priemyslu.

(43) V záujme pokračujúcej platnosti typového schválenia je nevyhnutné, aby výrobca informoval orgán, ktorý schválil jeho typ vozidla, o akýchkoľvek zmenách vlastností typu alebo požiadaviek na bezpečnosť alebo environmentálne vlastnosti uplatniteľných na daný typ, aby sa dalo overiť, či je tento typ vozidla naďalej v súlade so všetkými uplatniteľnými požiadavkami. Okrem toho by sa mali objasniť podmienky týkajúce sa zmeny typového schválenia, aby sa zaistilo jednotné uplatňovanie postupov a presadzovanie požiadaviek na typové schválenie v celej Únii, najmä s cieľom zabezpečiť prísne uplatňovanie pravidiel, ktorými sa rozlišujú zmenené typové schválenia a nové typové schválenia. S cieľom zabezpečiť, aby sa v určitom čase uplatňovali najnovšie požiadavky na všetky nové vozidlá, je dôležité, aby regulačné akty uvedené v prílohe II zahŕňali nielen dátum začatia uplatňovania nových požiadaviek na nové typové schválenia, ale aj dátum, od ktorého sa nové požiadavky stanú povinnými na účely sprístupnenia vozidiel, systémov, komponentov alebo samostatných technických jednotiek na trhu, ich prihlásenia do evidencie alebo uvedenia do prevádzky.

(44) Posúdenie oznámeného vážneho bezpečnostného rizika a rizika poškodenia verejného zdravia a životného prostredia by sa malo vykonávať na vnútroštátnej úrovni, v prípade, že oznámené riziko alebo poškodenie môžu presahovať územie jedného členského štátu by však mala byť zaistená koordinácia na úrovni Únie, aby sa umožnilo spoločné využívanie zdrojov a zabezpečila konzistentnosť nápravných opatrení, ktoré sa majú prijať na zmiernenie zisteného rizika alebo poškodenia.

(45) V záujme zabezpečenia toho, aby všetky vozidlá, systémy, komponenty a samostatné technické jednotky uvedené na trh poskytovali vysokú úroveň bezpečnosti a ochrany životného prostredia, by výrobca alebo akýkoľvek iný hospodársky subjekt v dodávateľskom reťazci mal prijať vhodné nápravné opatrenia vrátane stiahnutia vozidiel od používateľov, pokiaľ vozidlo, systém, komponent alebo samostatná technická jednotka predstavuje vážne riziko pre používateľov alebo životné prostredie, ako sa stanovuje v nariadení (ES) č. 765/2008. Schvaľovacie orgány by mali byť oprávnené posúdiť a overiť, či sú uvedené nápravné opatrenia primerané. Schvaľovacie orgány ostatných členských štátov by mali mať právo prijať nápravné a reštriktívne opatrenia, ak sa domnievajú, že nápravné opatrenia výrobcu nie sú primerané.

(46) Ak sa uplatňujú nápravné opatrenia, držitelia osvedčení o evidencii dotknutých vozidiel by nemali znášať náklady na opravy svojich vozidiel, a to ani v prípadoch, keď sa opravy vykonali na náklady držiteľa osvedčenia o evidencii pred prijatím nápravného opatrenia. Tým by sa nemalo spotrebiteľom zabrániť, aby využili prostriedky nápravy podľa zmluvného práva, ktoré sú uplatniteľné podľa práva Únie alebo vnútroštátneho práva.

(47) Výrobcom vozidiel vyrábaných v malých sériách by sa mala poskytnúť primeraná flexibilita prostredníctvom alternatívnych postupov schválenia. Mali by mať možnosť využívať výhody vnútorného trhu za predpokladu, že ich vozidlá spĺňajú osobitné požiadavky na typové schválenie EÚ pre vozidlá vyrábané v malých sériách. V niektorých obmedzených prípadoch je vhodné umožniť vnútroštátne typové schválenie vozidiel vyrábaných v malých sériách. S cieľom zabrániť zneužitiu by sa každý zjednodušený postup pre vozidlá vyrábané v malých sériách mal obmedziť na prípady veľmi obmedzenej výroby v súlade s týmto nariadením. Je preto nevyhnutné presne vymedziť pojem „vozidlá vyrábané v malých sériách“ z hľadiska počtu vyrobených vozidiel, požiadaviek, ktoré treba dodržiavať, a podmienok na uvedenie týchto vozidiel na trh. Je rovnako dôležité vymedziť alternatívny postup schválenia pre jednotlivé vozidlá, najmä preto, aby sa zabezpečila dostatočná flexibilita pre schválenie vozidiel vyrábaných vo viacerých stupňoch.

(48) Únia je zmluvnou stranou Dohody Európskej hospodárskej komisie OSN z 20. marca 1958, ktorá sa týka prijatia jednotných technických predpisov pre kolesové vozidlá, vybavenie a časti, ktoré môžu byť namontované a/alebo použité na kolesových vozidlách, a podmienok pre vzájomné uznávanie udelených schválení na základe týchto predpisov (ďalej len „revidovaná dohoda z roku 1958“) (5). Únia prijala značný počet predpisov pripojených k revidovanej dohode z roku 1958, a preto má povinnosť uznávať typové schválenia udelené v súlade s týmito predpismi ako typové schválenia spĺňajúce rovnocenné požiadavky Únie. V záujme zjednodušenia rámca pre typové schválenie a jeho zosúladenia s medzinárodným rámcom Organizácie Spojených národov (OSN) Únia nariadením Európskeho parlamentu a Rady (ES) č. 661/2009 (6) zrušila svoje osobitné smernice o typovom schvaľovaní a nahradila ich povinným uplatňovaním príslušných predpisov OSN. S cieľom znížiť administratívne zaťaženie v rámci procesu typového schválenia by sa výrobcom vozidiel, systémov, komponentov a samostatných technických jednotiek malo v prípade potreby umožniť, aby podľa možnosti priamo získali typové schválenie v súlade s týmto nariadením prostredníctvom získania schválenia podľa príslušných predpisov OSN uvedených v prílohách k tomuto nariadeniu.

(49) Predpisy OSN a ich zmeny, za ktoré Únia hlasovala alebo ktoré uplatňuje v súlade s rozhodnutím 97/836/ES, by sa preto mali začleniť do právnych predpisov v oblasti typového schválenia EÚ. V súlade s tým by sa na Komisiu mala delegovať právomoc prijímať akty v súlade s článkom 290 ZFEÚ s cieľom meniť prílohy k tomuto nariadeniu, aby sa zabezpečila aktualizácia odkazov na predpisy OSN a ich príslušné zmeny v zozname príslušných regulačných aktov.

(50) Na zlepšenie fungovania vnútorného trhu, najmä pokiaľ ide o voľný pohyb tovaru, slobodu usadiť sa a slobodu poskytovať služby, je potrebné neobmedzený prístup k informáciám o opravách a údržbe vozidiel, a to prostredníctvom štandardizovaného formátu, ktorý sa dá použiť na vyhľadávanie technických informácií, ako aj účinná hospodárska súťaž na trhu so službami poskytujúcimi takéto informácie. Požiadavky na poskytovanie informácií o opravách a údržbe boli doposiaľ stanovené v nariadeniach Európskeho parlamentu a Rady (ES) č. 715/2007 (7) a (ES) č. 595/2009 (8). Uvedené požiadavky by sa mali konsolidovať v tomto nariadení a nariadenia (ES) č. 715/2007 a (ES) č. 595/2009 by sa mali zodpovedajúcim spôsobom zmeniť.

(51) Technický pokrok, ktorý prináša nové metódy alebo techniky diagnostiky vozidiel a ich opráv, ako je napríklad vzdialený prístup k informáciám o vozidle a softvéru, by nemal oslabiť cieľ tohto nariadenia, pokiaľ ide o prístup nezávislých prevádzkovateľov k informáciám o opravách a údržbe vozidla.

(52) V záujme zabezpečenia účinnej hospodárskej súťaže na trhu so službami poskytujúcimi informácie o opravách a údržbe vozidiel, ako aj objasnenia, že k takýmto informáciám patria aj informácie, ktoré sa musia poskytnúť nezávislým prevádzkovateľom iným ako opravovne, aby sa zabezpečilo, že nezávislý trh s opravami a údržbou vozidiel ako celok bude môcť konkurovať autorizovaným predajcom bez ohľadu na to, či výrobca vozidla priamo poskytne takéto informácie autorizovaným predajcom a opravovniam alebo sám používa takéto informácie na opravu a údržbu, je nevyhnutné stanoviť podrobnosti informácií, ktoré sa majú poskytovať na účely prístupu k informáciám o opravách a údržbe vozidiel.

(53) Pokiaľ ide o kontrolu vozidiel, a predovšetkým ich komponentov súvisiacich s bezpečnosťou a životným prostredím, považuje sa za nevyhnutné, aby stanice technickej kontroly a relevantné príslušné orgány mali prístup k technickým informáciám každého jednotlivého vozidla, ako sa uvádza v smernici Európskeho parlamentu a Rady 2014/45/EÚ (9) S cieľom uľahčiť dosiahnutie súladu s požiadavkami stanovenými v uvedenej smernici by nezávislí prevádzkovatelia mali mať prístup k príslušným technickým informáciám potrebným na prípravu vozidiel na kontrolu technického stavu.

(54) Keďže v súčasnosti neexistuje spoločný štruktúrovaný proces výmeny údajov o komponentoch vozidiel medzi výrobcami vozidiel a nezávislými prevádzkovateľmi, je vhodné vypracovať zásady takejto výmeny údajov. Budúci spoločný štruktúrovaný proces týkajúci sa štandardizovaného formátu výmeny údajov by mal formálne vypracovať Európsky výbor pre normalizáciu (CEN), i keď v mandáte poskytnutom CEN sa nepredpisuje úroveň podrobností, ktoré bude uvedená norma poskytovať. CEN by mal v rámci svojej činnosti predovšetkým zohľadňovať záujmy a potreby výrobcov vozidiel a nezávislých prevádzkovateľov, ako aj preskúmavať riešenia, napríklad formáty s otvorenými údajmi opísané dostatočne definovanými metaúdajmi, s cieľom integrovať existujúce infraštruktúry informačných technológií.

(55) S cieľom zabezpečiť účinnosť tohto nariadenia by sa na Komisiu mala delegovať právomoc prijímať akty v súlade s článkom 290 ZFEÚ, pokiaľ ide o požiadavky na typové schválenie týkajúce sa environmentálnych vlastností, úrovne bezpečnosti motorových vozidiel a ich prípojných vozidiel, systémov, komponentov a samostatných technických jednotiek určených pre takéto vozidlá. Je osobitne dôležité, aby Komisia počas prípravných prác vrátane práce na úrovni odborníkov uskutočnila príslušné konzultácie a aby tieto konzultácie vykonávala v súlade so zásadami stanovenými v Medziinštitucionálnej dohode z 13. apríla 2016 o lepšej tvorbe práva (10). Predovšetkým, v záujme rovnakého zastúpenia pri príprave delegovaných aktov, sa všetky dokumenty doručujú Európskemu parlamentu a Rade v rovnakom čase ako odborníkom z členských štátov, a odborníci Európskeho parlamentu a Rady majú systematicky prístup na zasadnutia expertných skupín Komisie, ktoré sa zaoberajú prípravou delegovaných aktov.

(56) S cieľom zabezpečiť jednotné podmienky vykonávania tohto nariadenia by sa mali na Komisiu preniesť vykonávacie právomoci. Uvedené právomoci by sa mali vykonávať v súlade s nariadením Európskeho parlamentu a Rady (EÚ) č. 182/2011 (11).

(57) Členské štáty by mali stanoviť pravidlá vzťahujúce sa na sankcie za porušenie tohto nariadenia a mali by zabezpečiť, aby sa tieto pravidlá uplatňovali. Tieto sankcie by mali byť účinné, primerané a odradzujúce. Predovšetkým by sa v nich malo zohľadniť riziko z hľadiska bezpečnosti, zdravia alebo životného prostredia, ktoré by mohlo vyplynúť zo sprístupnenia viacerých nevyhovujúcich vozidiel, systémov, komponentov alebo samostatných technických jednotiek na trhu. Členské štáty by mali každoročne informovať Komisiu o uložených sankciách s cieľom monitorovať jednotnosť vykonávania uvedených pravidiel.

(58) Technické služby by mali mať pri výkone skúšok na overenie súladu možnosť zvoliť parametre skúšok slobodne a nepredvídateľným spôsobom v rámci škály stanovenej v príslušných regulačných aktoch. Malo by im to pomôcť overiť, či sú skúšané vozidlá v súlade v celej škále parametrov vrátane parametrov, ktoré zodpovedajú skúške najhoršieho prípadu.

(59) S cieľom zabezpečiť, aby boli vozidlá, systémy, komponenty a samostatné technické jednotky v súlade s týmto nariadením vo všetkých prípadoch, mali by sa v prípade, ak príslušný orgán nemôže empiricky overiť skúšobné výsledky napriek tomu, že sa všetky skúšobné parametre zopakovali alebo zohľadnili, považovať za vozidlá, systémy, komponenty a samostatné technické jednotky, ktoré nespĺňajú príslušné požiadavky. Je nevyhnutné uložiť sankcie na hospodárske subjekty a technické služby, ktoré falšujú výsledky testu alebo predkladajú nepravdivé vyhlásenia alebo nesprávne údaje na účely typového schválenia.

(60) V záujme prehľadnosti, racionálnosti a zjednodušenia by sa smernica 2007/46/ES mala zrušiť a nahradiť týmto nariadením. Prijatím tohto nariadenia sa zabezpečí, že ustanovenia budú priamo uplatniteľné a budú sa môcť aktualizovať včas a účinnejším spôsobom, aby sa lepšie zohľadnil technický pokrok a vývoj v oblasti regulácie v rámci revidovanej dohody z roku 1958.

(61) Aby sa podporili nápravné a obmedzujúce opatrenia na úrovni Únie, Komisia by mala mať právomoc ukladať harmonizované správne pokuty na tie hospodárske subjekty, v súvislosti s ktorými sa zistilo, že porušili toto nariadenie, a to bez ohľadu na to, kde bolo vozidlo, systém, komponent alebo samostatná technická jednotka pôvodne typovo schválené. Na Komisiu by sa mala delegovať právomoc prijímať akty v súlade s článkom 290 ZFEÚ na doplnenie tohto nariadenia stanovením postupu a metód výpočtu a výberu uvedených správnych pokút na základe zásad stanovených v tomto nariadení.

(62) Vždy, keď si opatrenia uvedené v tomto nariadení vyžiadajú spracúvanie osobných údajov, mali by sa vykonávať v súlade s nariadeniami Európskeho parlamentu a Rady (EÚ) 2016/679 (12) a (ES) č. 45/2001 (13), ako aj v súlade s ich vnútroštátnymi vykonávacími opatreniami. Je dôležité, aby výrobcovia vykonávali všetky opatrenia potrebné na zabezpečenie súladu s pravidlami týkajúcimi sa spracúvania a prenosu osobných údajov, ktoré vznikajú pri používaní vozidla.

(63) Aby sa členské štáty a vnútroštátne orgány, ako aj hospodárske subjekty mohli pripraviť na uplatňovanie nových pravidiel zavedených týmto nariadením, mal by sa stanoviť dátum začatia jeho uplatňovania po nadobudnutí jeho účinnosti.

(64) Keďže cieľ tohto nariadenia, a to stanovenie správnych ustanovení a technických požiadaviek na typové schválenie nových vozidiel kategórií M, N a O a na typové schválenie systémov, komponentov a samostatných technických jednotiek určených pre takéto vozidlá, ako aj pre dohľad nad trhom s takýmito vozidlami, systémami, komponentmi a samostatnými technickými jednotkami, nie je možné uspokojivo dosiahnuť na úrovni členských štátov, ale vzhľadom na jeho rozsah a účinky ich možno lepšie dosiahnuť na úrovni Únie, Únia môže prijať opatrenia v súlade so zásadou subsidiarity podľa článku 5 Zmluvy o Európskej únii. V súlade so zásadou proporcionality podľa uvedeného článku toto nariadene neprekračuje rámec nevyhnutný na dosiahnutie tohto cieľa,

PRIJALI TOTO NARIADENIE:

KAPITOLA I

PREDMET ÚPRAVY, ROZSAH PÔSOBNOSTI A VYMEDZENIE POJMOV

Článok 1

Predmet úpravy

1. Týmto nariadením sa stanovujú správne ustanovenia a technické požiadavky na typové schválenie a uvedenie na trh všetkých nových vozidiel, systémov, komponentov a samostatných technických jednotiek, ktoré sa uvádzajú v článku 2 ods. 1, a na schválenia jednotlivých vozidiel.

Týmto nariadením sa tiež stanovujú ustanovenia týkajúce sa uvedenia na trh a uvedenia do prevádzky častí a vybavenia, ktoré môžu predstavovať vážne riziko pre správne fungovanie dôležitých systémov vozidiel uvedených v článku 2 ods. 1.

2. Týmto nariadením sa stanovujú požiadavky na dohľad nad trhom s vozidlami, systémami, komponentmi a samostatnými technickými jednotkami, ktoré podliehajú schváleniu. Týmto nariadením sa stanovujú požiadavky na dohľad nad trhom s časťami a vybavením pre takéto vozidlá.

Článok 2

Rozsah pôsobnosti

1. Toto nariadenie sa vzťahuje na motorové vozidlá kategórií M a N a ich prípojné vozidlá kategórie O, ktoré sú určené na použitie na verejných komunikáciách, vrátane tých, ktoré sú navrhnuté a vyrobené v jednom alebo vo viacerých stupňoch, a na systémy, komponenty a samostatné technické jednotky, ako aj na časti a vybavenie navrhnuté a vyrobené pre takéto vozidlá a ich prípojné vozidlá.

2. Toto nariadenie sa nevzťahuje na tieto vozidlá:

a) poľnohospodárske alebo lesné vozidlá vymedzené v nariadení Európskeho parlamentu a Rady (EÚ) č. 167/2013 (14);

b) dvoj- alebo trojkolesové vozidlá a štvorkolky vymedzené v nariadení Európskeho parlamentu a Rady (EÚ) č. 168/2013 (15);

c) pásové vozidlá;

d) vozidlá navrhnuté a vyrobené alebo prispôsobené len na použitie ozbrojenými silami.

3. Výrobca môže požiadať o typové schválenie alebo schválenie jednotlivého vozidla podľa tohto nariadenia v prípade týchto vozidiel za predpokladu, že spĺňajú požiadavky tohto nariadenia:

a) vozidlá navrhnuté a vyrobené na použitie predovšetkým na staveniskách alebo v kameňolomoch, prístavoch alebo letiskových zariadeniach;

b) vozidlá navrhnuté a vyrobené alebo prispôsobené na použitie civilnou ochranou, požiarnymi službami a útvarmi zodpovednými za udržiavanie verejného poriadku;

c) akékoľvek vozidlo s vlastným pohonom, ktoré je osobitne navrhnuté a vyrobené na vykonávanie práce, ktoré z dôvodu jeho konštrukčných vlastností nie je vhodné na prepravu osôb alebo tovaru a ktoré nie je strojovým zariadením namontovaným na podvozku motorového vozidla.

Takéto schválenia nemajú vplyv na uplatňovanie smernice Európskeho parlamentu a Rady 2006/42/ES (16).

4. Výrobca môže požiadať o schválenie jednotlivého vozidla podľa tohto nariadenia v prípade týchto vozidiel:

a) vozidiel určených výlučne na cestné preteky;

b) prototypov vozidiel, ktoré sa na pozemných komunikáciách používajú na zodpovednosť výrobcu na vykonanie osobitného skúšobného programu, pokiaľ boli na tento účel osobitne navrhnuté a vyrobené.

Článok 3

Vymedzenie pojmov

Na účely tohto nariadenia a regulačných aktov uvedených v prílohe II, ak sa v nich neuvádza inak, sa uplatňujú tieto vymedzenia pojmov:

1. „typové schválenie“ je postup, ktorým schvaľovací orgán potvrdzuje, že určitý typ vozidla, systému, komponentu alebo samostatnej technickej jednotky spĺňa príslušné správne ustanovenia a technické požiadavky;

2. „typové schválenie EÚ“ je postup, ktorým schvaľovací orgán potvrdzuje, že určitý typ vozidla, systému, komponentu alebo samostatnej technickej jednotky spĺňa príslušné správne ustanovenia a technické požiadavky tohto nariadenia;

3. „vnútroštátne typové schválenie“ je postup, ktorým schvaľovací orgán potvrdzuje, že typ vozidla, systému, komponentu alebo samostatnej technickej jednotky spĺňa príslušné správne ustanovenia a technické požiadavky stanovené v práve členského štátu, pričom platnosť takéhoto schválenia sa obmedzuje na územie daného členského štátu;

4. „osvedčenie o typovom schválení“ je dokument, ktorým schvaľovací orgán úradne potvrdzuje, že typ vozidla, systému, komponentu alebo samostatnej technickej jednotky je typovo schválený;

5. „osvedčenie o zhode“ je dokument, ktorý vydáva výrobca a ktorý potvrdzuje, že vyrobené vozidlo zodpovedá schválenému typu vozidla a je v súlade so všetkými regulačnými aktmi, ktoré boli platné v čase jeho výroby;

6. „schválenie jednotlivého vozidla“ je postup, ktorým schvaľovací orgán potvrdzuje, že jednotlivé vozidlo bez ohľadu na to, či je jedinečné alebo nie, spĺňa príslušné správne ustanovenia a technické požiadavky na schválenie EÚ jednotlivého vozidla alebo vnútroštátne schválenie jednotlivého vozidla;

7. „typové schválenie celého vozidla“ je postup, v rámci ktorého schvaľovací orgán potvrdzuje, že nedokončený, dokončený alebo dokončovaný typ vozidla spĺňa príslušné správne ustanovenia a technické požiadavky;

8. „viacstupňové typové schválenie“ je postup, ktorým jeden alebo viacero schvaľovacích orgánov potvrdzuje, že nedokončený alebo dokončovaný typ vozidla spĺňa, v závislosti od jeho stupňa dokončenia, príslušné správne ustanovenia a technické požiadavky;

9. „postupné typové schválenie“ je postup pozostávajúci z postupného zhromažďovania celého súboru osvedčení o typovom schválení EÚ alebo osvedčení o typovom schválení OSN systémov, komponentov a samostatných technických jednotiek tvoriacich časť vozidla, ktorý v jeho konečnom stupni vedie k typovému schváleniu celého vozidla;

10. „jednostupňové typové schválenie“ je postup, ktorým schvaľovací orgán prostredníctvom jedného kroku potvrdzuje, že typ vozidla, systému, komponentu alebo samostatnej technickej jednotky ako celok spĺňa príslušné správne ustanovenia a technické požiadavky;

11. „zmiešané typové schválenie“ je postupné typové schválenie, v prípade ktorého sa počas záverečného stupňa typového schválenia celého vozidla získalo typové schválenie pre jeden alebo viac systémov bez potreby vydať pre tieto systémy osvedčenia o typovom schválení EÚ;

12. „typové schválenie systému“ je postup, v rámci ktorého schvaľovací orgán potvrdzuje, že typ systému spĺňa príslušné správne ustanovenia a technické požiadavky;

13. „typové schválenie samostatnej technickej jednotky“ je postup, ktorým schvaľovací orgán potvrdzuje, že typ samostatnej technickej jednotky v súvislosti s jedným alebo viacerými špecifikovanými typmi vozidiel spĺňa príslušné správne ustanovenia a technické požiadavky;

14. „typové schválenie komponentu“ je postup, ktorým schvaľovací orgán potvrdzuje, že typ komponentu nezávisle od vozidla spĺňa príslušné správne ustanovenia a technické požiadavky;

15. „vozidlo“ je akékoľvek motorové vozidlo alebo jeho prípojné vozidlo;

16. „motorové vozidlo“ je akékoľvek motorové vozidlo, ktoré je navrhnuté a vyrobené na pohyb vlastnými prostriedkami, ktoré má aspoň štyri kolesá, je dokončené, dokončované alebo nedokončené s najvyššou konštrukčnou rýchlosťou presahujúcou 25 km/h;

17. „prípojné vozidlo“ je vozidlo bez vlastného pohonu na kolesách navrhnuté a vyrobené tak, aby ho ťahalo motorové vozidlo, ktoré sa môže nakláňať aspoň okolo horizontálnej osi kolmej na pozdĺžnu strednú rovinu a okolo vertikálnej osi paralelnej so strednou pozdĺžnou rovinou ťažného motorového vozidla;

18. „systém“ je zostava zariadení skombinovaných na výkon jednej alebo viacerých špecifických funkcií vo vozidle, na ktorú sa vzťahujú požiadavky tohto nariadenia alebo ktoréhokoľvek z regulačných aktov uvedených v prílohe II;

19. „komponent“ je zariadenie, ktoré má byť súčasťou vozidla, môže byť typovo schválené nezávisle od vozidla a ktoré podlieha požiadavkám tohto nariadenia alebo ktoréhokoľvek z regulačných aktov uvedených v prílohe II, ak sa v danom regulačnom akte nachádzajú výslovné ustanovenia na tento účel;

20. „samostatná technická jednotka“ je zariadenie, ktoré má byť súčasťou vozidla a môže byť typovo schválené osobitne, avšak len vo vzťahu k jednému alebo viacerým špecifikovaným typom vozidla, a ktoré podlieha požiadavkám tohto nariadenia alebo ktoréhokoľvek z regulačných aktov uvedených v prílohe II, ak sa v danom regulačnom akte nachádzajú výslovné ustanovenia na tento účel;

21. „časti“ sú tovar používaný na montáž, opravu a údržbu vozidla, ako aj náhradné diely;

22. „vybavenie“ sú tovar iný než časti, ktorý možno pridať alebo namontovať na vozidlo;

23. „náhradné diely“ sú tovar, ktorý sa má montovať do vozidla alebo naň, aby sa nimi nahradili pôvodné časti tohto vozidla, vrátane tovaru, ktorý je potrebný na používanie vozidla, s výnimkou paliva;

24. „základné vozidlo“ je každé vozidlo, ktoré sa používa v prvom stupni viacstupňového typového schválenia;

25. „nedokončené vozidlo“ je každé vozidlo, ktoré sa musí minimálne v ďalšom stupni podrobiť dokončeniu, aby spĺňalo príslušné technické požiadavky tohto nariadenia;

26. „dokončované vozidlo“ je vozidlo, ktoré je výsledkom viacstupňového typového schválenia a spĺňa príslušné technické požiadavky tohto nariadenia;

27. „dokončené vozidlo“ je vozidlo, ktoré nie je potrebné dokončiť na to, aby spĺňalo príslušné technické požiadavky tohto nariadenia;

28. „vozidlo ukončenej série“ je vozidlo tvoriace súčasť skladových zásob, ktoré z dôvodu nadobudnutia účinnosti nových technických požiadaviek, podľa ktorých nebolo typovo schválené, nemôže alebo už nemôže byť sprístupnené na trhu, prihlásené do evidencie ani uvedené do prevádzky;

29. „vozidlo na alternatívne palivo“ je vozidlo navrhnuté tak, aby mohlo jazdiť aspoň na jeden typ paliva, ktoré je buď pri atmosférickej teplote a tlaku plynné, alebo ktoré je z väčšej časti získané z iných ako minerálnych olejov;

30. „vozidlo vyrábané v malých sériách“ je typ vozidla, ktorého počet jednotiek, ktoré sú sprístupnené na trhu, prihlásené do evidencie alebo uvedené do prevádzky nepresahujú ročné množstvové obmedzenia stanovené v prílohe V;

31. „vozidlo na špeciálne účely“ je vozidlo kategórie M, N alebo O so špecifickými technickými vlastnosťami, ktoré mu umožňujú vykonávanie funkcie, ktorá si vyžaduje špeciálnu úpravu alebo špeciálne vybavenie;

32. „typ vozidla“ je osobitná skupina vozidiel, ktorá má spoločné aspoň vlastnosti uvedené v časti B prílohy I, vrátane skupiny vozidiel, ktorá obsahuje varianty a verzie uvedené v danej časti;

33. „náves“ je ťahané vozidlo, ktorého náprava alebo nápravy sú umiestnené za ťažiskom vozidla (keď je rovnomerne naložené) a ktoré je vybavené spojovacím zariadením umožňujúcim prenos horizontálnych a vertikálnych síl na ťažné vozidlo;

34. „dohľad nad trhom“ sú činnosti vykonávané a opatrenia prijaté orgánmi dohľadu nad trhom s cieľom zabezpečiť, aby vozidlá, systémy, komponenty a samostatné technické jednotky, ako aj časti a vybavenie, ktoré sú sprístupnené na trhu, boli v súlade s požiadavkami stanovenými v príslušných harmonizačných právnych predpisoch Únie a aby neohrozovali zdravie, bezpečnosť, životné prostredie ani iný aspekt ochrany verejného záujmu;

35. „orgán dohľadu nad trhom“ je vnútroštátny orgán alebo orgány zodpovedné za vykonávanie dohľadu nad trhom na území daného členského štátu;

36. „schvaľovací orgán“ je orgán alebo orgány členského štátu, ktoré členský štát oznámil Komisii, s právomocou pre všetky aspekty typového schválenia vozidla, systému, komponentu alebo samostatnej technickej jednotky, alebo schválenia jednotlivého vozidla, pre proces povoľovania častí a vybavenia, vydávania a prípadne odnímania osvedčení o schválení či ich zamietania, pre fungovanie ako kontaktný bod pre schvaľovacie orgány ostatných členských štátov, pre poverovanie technických služieb a zabezpečovanie toho, aby výrobca spĺňal svoje povinnosti týkajúce sa zhody výroby;

37. „vnútroštátny orgán“ je schvaľovací orgán alebo ktorýkoľvek iný orgán zapojený do dohľadu nad trhom, hraničnej kontroly alebo evidencie, ktorý je za to zodpovedný v niektorom členskom štáte, pokiaľ ide o vozidlá, systémy, komponenty, samostatné technické jednotky, časti alebo vybavenie;

38. „technická služba“ je organizácia alebo subjekt určený schvaľovacím orgánom ako skúšobné laboratórium na vykonávanie skúšok alebo ako subjekt posudzujúci zhodu na vykonávanie počiatočného posudzovania alebo iných skúšok alebo kontrol;

39. „vnútroštátny akreditačný orgán“ je vnútroštátny akreditačný orgán, ako je vymedzený v článku 2 bode 11 nariadenia (ES) č. 765/2008;

40. „výrobca“ je fyzická alebo právnická osoba, ktorá je zodpovedná za všetky aspekty procesu typového schválenia vozidla, systému, komponentu alebo samostatnej technickej jednotky, alebo schválenia jednotlivého vozidla, alebo schvaľovacieho procesu pre časti a vybavenie, za zaistenie zhody výroby a za otázky dohľadu nad trhom týkajúce sa daného vyrobeného vozidla, systému, komponentu, samostatnej technickej jednotky, časti alebo vybavenia, bez ohľadu na to, či daná osoba je priamo zapojená do všetkých stupňov konštrukcie a výroby príslušného vozidla, systému, komponentu alebo samostatnej technickej jednotky;

41. „zástupca výrobcu“ je každá fyzická alebo právnická osoba usadená v Únii, ktorú riadne vymenoval výrobca, aby ho zastupovala pred schvaľovacím orgánom alebo orgánom dohľadu nad trhom a konala v jeho mene vo veciach, na ktoré sa vzťahuje toto nariadenie;

42. „dovozca“ je fyzická alebo právnická osoba usadená v Únii, ktorá uvádza na trh vozidlo, systém, komponent alebo samostatnú technickú jednotku, časť alebo vybavenie, ktoré boli vyrobené v tretej krajine;

43. „distribútor“ je obchodník alebo akákoľvek iná fyzická alebo právnická osoba v dodávateľskom reťazci, iná ako výrobca alebo dovozca, ktorá sprístupňuje vozidlo, systém, komponent, samostatnú technickú jednotku, časť alebo vybavenie na trhu;

44. „hospodársky subjekt“ je výrobca, zástupca výrobcu, dovozca alebo distribútor;

45. „nezávislý prevádzkovateľ“ je fyzická alebo právnická osoba, iná ako autorizovaný predajca alebo opravovňa, ktorá je priamo alebo nepriamo zapojená do opráv a údržby vozidiel, a zahŕňa opravovne, výrobcov alebo distribútorov opravárenských zariadení, nástrojov alebo náhradných dielov ako aj vydavateľov technických informácií, automobilových klubov, prevádzkovateľov dopravných asistenčných služieb, prevádzkovateľov poskytujúcich kontrolné a skúšobné služby, prevádzkovateľov poskytujúcich odborné vzdelávanie montážnym technikom, výrobcom a opravárom vybavenia pre vozidlá na alternatívny pohon; tento pojem zahŕňa aj autorizované opravovne, predajcov a distribútorov v rámci distribučného systému určitého výrobcu vozidiel do tej miery, v akej poskytujú služby opravy alebo údržby vozidiel, ktoré nevykonávajú ako členovia distribučného systému daného výrobcu vozidiel;

46. „autorizovaná opravovňa“ je fyzická alebo právnická osoba, ktorá poskytuje služby opravy a údržby pre vozidlá, a ktorá funguje v rámci distribučného systému výrobcu;

47. „nezávislá opravovňa“ je fyzická alebo právnická osoba, ktorá poskytuje služby opravy a údržby pre vozidlá, a ktorá funguje mimo distribučného systému výrobcu;

48. „informácie o opravách a údržbe vozidiel“ sú všetky informácie potrebné na diagnostikovanie, údržbu a kontrolu vozidla, prípravu na kontrolu technického stavu, opravu, preprogramovanie, opätovnú inicializáciu vozidla alebo ktoré sa požadujú na diaľkovú diagnostickú podporu vozidla, alebo na montáž častí a vybavenia na vozidlo, a ktoré výrobca poskytuje svojim autorizovaným partnerom, predajcom a opravovniam alebo ktoré sám používa pri opravách a údržbe, vrátane všetkých následných zmien a doplnení týchto informácií;

49. „informácie palubného diagnostického systému (OBD) vozidla“ sú informácie vytvorené systémom na palube vozidla alebo systémom pripojeným k motoru, ktorý je schopný zistiť poruchu a prípadne oznámiť jej výskyt prostredníctvom výstražného systému, je schopný identifikovať pravdepodobnú oblasť poruchy pomocou informácií uložených v pamäti počítača a oznámiť túto informáciu mimo vozidla;

50. „uvedenie na trh“ je prvé sprístupnenie vozidla, systému, komponentu, samostatnej technickej jednotky, časti alebo vybavenia v Únii;

51. „sprístupnenie na trhu“ je každá dodávka vozidla, systému, komponentu, samostatnej technickej jednotky, časti alebo vybavenia určená na distribúciu alebo používanie na trhu v rámci obchodnej činnosti, či už za úhradu, alebo bezplatne;

52. „uvedenie do prevádzky“ je prvé použitie vozidla, systému, komponentu alebo samostatnej technickej jednotky, časti alebo vybavenia na určený účel v Únii;

53. „prihlásenie do evidencie“ je administratívne povolenie uvedenia schváleného vozidla do prevádzky v cestnej premávke, ktoré zahŕňa identifikáciu vozidla a pridelenie jeho sériového čísla, ktoré je jeho evidenčným číslom, a to buď natrvalo alebo dočasne;

54. „virtuálna skúšobná metóda“ sú počítačové simulácie vrátane výpočtov, ktorými sa preukazuje, že vozidlo, systém, komponent alebo samostatná technická jednotka spĺňa technické požiadavky regulačného aktu uvedeného v prílohe II bez toho, aby bolo potrebné použiť fyzické vozidlo, systém, komponent alebo samostatnú technickú jednotku;

55. „alternatívne požiadavky“ sú správne ustanovenia a technické požiadavky, ktorých cieľom je zaistiť úroveň funkčnej bezpečnosti, ochrany životného prostredia a bezpečnosti pri práci, ktorá je v čo najväčšej dosiahnuteľnej miere rovnocenná s úrovňou zabezpečenou jedným alebo viacerými regulačnými aktmi uvedenými v prílohe II;

56. „posudzovanie na mieste“ je overovanie v priestoroch technickej služby alebo niektorého z jej subdodávateľov či dcérskych spoločností;

57. „posudzovanie na mieste na účely dohľadu“ je pravidelné bežné posudzovanie na mieste, ktoré nie je posudzovaním na mieste vykonávaným na účely počiatočného poverenia technickej služby alebo jedného z jej subdodávateľov alebo pobočiek, ani posudzovaním na mieste vykonávaným na účely obnovenia uvedeného poverenia;

58. „dátum výroby vozidla“ je dátum, kedy sa skončila výroba vozidla v súlade so schválením, ktoré získal výrobca.

Článok 4

Kategórie vozidiel

1. Na účely tohto nariadenia sa uplatňujú tieto kategórie vozidiel:

a) kategória M pozostáva z motorových vozidiel navrhnutých a vyrobených predovšetkým na prepravu cestujúcich a ich batožiny, rozdelených do: i) kategória M1 : motorové vozidlá s najviac ôsmimi miestami na sedenie okrem miesta na sedenie vodiča, a bez plochy pre stojacich cestujúcich bez ohľadu na to, či je počet miest na sedenie obmedzený na miesto na sedenie vodiča; ii) kategória M2 : motorové vozidlá s viac ako ôsmimi miestami na sedenie okrem miesta na sedenie vodiča, s najväčšou hmotnosťou nepresahujúcou 5 ton bez ohľadu na to, či tieto motorové vozidlá majú plochu pre stojacich cestujúcich, a iii) kategória M3 : motorové vozidlá s viac ako ôsmimi miestami na sedenie okrem miesta na sedenie vodiča, s najväčšou hmotnosťou presahujúcou 5 ton bez ohľadu na to, či tieto motorové vozidlá majú plochu pre stojacich cestujúcich;

b) kategória N pozostáva z motorových vozidiel navrhnutých a vyrobených predovšetkým na prepravu tovaru rozdelených do: i) kategórie N1 : motorové vozidlá s najväčšou hmotnosťou nepresahujúcou 3,5 tony; ii) kategórie N2 : motorové vozidlá s najväčšou hmotnosťou presahujúcou 3,5 tony, ale nepresahujúcou 12 ton, a iii) kategórie N3 : motorové vozidlá s najväčšou hmotnosťou presahujúcou 12 ton;

c) kategória O pozostáva z prípojných vozidiel rozdelených do: i) kategórie O1 : prípojné vozidlá s najväčšou hmotnosťou nepresahujúcou 0,75 tony; ii) kategórie O2 : prípojné vozidlá s najväčšou hmotnosťou presahujúcou 0,75 tony, ale nepresahujúcou 3,5 tony; iii) kategória O3 : prípojné vozidlá s najväčšou hmotnosťou presahujúcou 3,5 tony, ale nepresahujúcou 10 tony, a iv) kategória O4 : prípojné vozidlá s najväčšou hmotnosťou presahujúcou 10 ton.

2. Kritériá pre kategorizáciu vozidiel, typov vozidiel, variantov a verzií sú stanovené v prílohe I.

Komisia je splnomocnená v súlade s článkom 82 prijímať delegované akty na účely zmeny prílohy I, pokiaľ ide o typy vozidiel a typy karosérií, s cieľom zohľadniť technický pokrok.

KAPITOLA II

VŠEOBECNÉ ZÁVÄZKY

Článok 5

Technické požiadavky

1. Vozidlá, systémy, komponenty a samostatné technické jednotky musia spĺňať požiadavky regulačných aktov uvedených v prílohe II.

2. Vozidlá, systémy, komponenty a samostatné technické jednotky sa považujú, že nie sú v súlade s týmto nariadením najmä v týchto prípadoch:

a) ak sa od údajov v osvedčeniach o typovom schválení EÚ a ich prílohách alebo od opisných údajoch v protokoloch o skúškach odchyľujú viac, než je povolené v relevantnom regulačnom akte;

b) ak sa kritériá výkonnosti alebo limitné hodnoty pre sériovú výrobu stanovené v relevantnom regulačnom akte nesplnili v súlade so všetkými podmienkami, ktoré sú v ňom stanovené;

c) ak schvaľovacie orgány, orgány dohľadu nad trhom alebo Komisia nedokážu reprodukovať niektorú z informácií, ktoré poskytol výrobca v informačnom dokumente, v súlade so všetkými podmienkami stanovenými v relevantnom regulačnom akte.

Pri posúdení súladu na účely tohto odseku sa berú do úvahy iba kontroly, skúšky, inšpekcie a posúdenia vykonané schvaľovacími orgánmi, orgánmi dohľadu nad trhom alebo Komisiou alebo v ich mene.

3. Komisia je splnomocnená v súlade s článkom 82 prijímať delegované akty na účely zmeny prílohy II, aby sa zohľadnil technologický vývoj a vývoj v oblasti regulácie prostredníctvom zavedenia a aktualizácie odkazov na regulačné akty, ktorých požiadavky musia vozidlá, systémy, komponenty a samostatné technické jednotky spĺňať.

Článok 6

Záväzky členských štátov

1. Členské štáty zriadia alebo vymenujú svoje vlastné schvaľovacie orgány a orgány dohľadu nad trhom. Členské štáty oznamujú Komisii zriadenie a vymenovanie uvedených orgánov.

Oznámenie zahŕňa názov uvedených orgánov, ich adresu vrátane ich elektronickej adresy a ich oblasti pôsobnosti. Komisia na svojom webovom sídle zverejní zoznam a kontaktné údaje schvaľovacích orgánov a orgánov dohľadu nad trhom.

Členské štáty zaistia, aby ich vlastné schvaľovacie orgány a orgány dohľadu nad trhom dodržiavali dôkladné rozdelenie úloh a zodpovedností a fungovali nezávisle od seba. Tieto orgány môžu patriť do tej istej organizácie za predpokladu, že ich činnosti sú riadené nezávisle v rámci samostatných štruktúr.

2. Členský štát, v ktorom za schválenie vozidla vrátane schválenia jednotlivého vozidla zodpovedá viac ako jeden schvaľovací orgán, z nich určí na účely článku 11 a pokiaľ ide o plnenie povinností stanovených v kapitole XV jeden, ktorý bude spôsobilý vydávať typové schválenia ako jediný schvaľovací orgán zodpovedný za výmenu informácií so schvaľovacími orgánmi iných členských štátov.

3. Členský štát, v ktorom za dohľad nad trhom zodpovedá viac ako jeden orgán dohľadu nad trhom, určí na účely článku 11 jeden z nich ako jediný orgán dohľadu nad trhom, ktorý je zodpovedný za výmenu informácií s orgánmi dohľadu nad trhom iných členských štátov.

4. Členské štáty povoľujú len uvedenie na trh, prihlásenie do evidencie alebo uvedenie do prevádzky vozidiel, systémov, komponentov alebo samostatných technických jednotiek, ktoré sú v súlade s týmto nariadením.

5. Členské štáty nezakazujú, neobmedzujú ani nezabraňujú uvedeniu na trh, prihláseniu do evidencie ani uvedeniu do prevádzky vozidiel, systémov, komponentov alebo samostatných technických jednotiek, ktoré sú v súlade s týmto nariadením, s výnimkou prípadov uvedených v kapitole XI.

Odchylne od prvého pododseku tohto odseku členské štáty môžu rozhodnúť povoliť prevádzku na cestách, uvedenie na trh, prihlásenie do evidencie alebo uvedenie do prevádzky vozidiel, ktoré boli typovo schválené podľa tohto nariadenia, ale prekračujú harmonizované rozmery, hmotnosti a zaťaženia nápravy stanovené v prílohe I k smernici Rady 96/53/ES (17).

6. Členské štáty organizujú a vykonávajú dohľad nad trhom a kontroly vozidiel, systémov, komponentov a samostatných technických jednotiek, ktoré vstupujú na trh v súlade s týmto nariadením a kapitolou III nariadenia (ES) č. 765/2008.

7. Členské štáty prijímajú potrebné opatrenia na zabezpečenie toho, aby orgány dohľadu nad trhom, pokiaľ sa domnievajú, že je to potrebné a odôvodnené, boli oprávnené vstúpiť do priestorov hospodárskych subjektov na ich území a odobrať akékoľvek potrebné vzorky vozidiel, systémov, komponentov a samostatných technických jednotiek na účely skúšania súladu.

8. Členské štáty pravidelne skúmajú a posudzujú fungovanie svojich činností typového schvaľovania. Takéto preskúmania a posúdenia sa vykonávajú aspoň každé štyri roky a ich výsledky sa oznamujú Komisii a fóru na výmenu informácií o presadzovaní právnych predpisov a uvedenému v článku 11 (ďalej len „fórum“).

Členské štáty sprístupňujú verejnosti súhrn výsledkov pravidelných preskúmaní a posúdení.

Členské štáty podávajú Komisii a fóru správy o tom, ako pristupujú k jednotlivým odporúčaniam tohto fóra uvedeným v článku 11 ods. 5

9. Členské štáty pravidelne skúmajú a posudzujú fungovanie svojich činností v oblasti dohľadu nad trhom. Takéto preskúmania a posúdenia sa vykonávajú aspoň každé štyri roky a ich výsledky sa oznamujú Komisii a fóru.

Členské štáty sprístupňujú verejnosti súhrn výsledkov pravidelných preskúmaní a posúdení.

Členské štáty podávajú Komisii a fóru správy o tom, ako pristupujú k jednotlivým odporúčaniam fóra uvedeným v článku 11 ods. 5

10. Komisia môže prijímať vykonávacie akty stanovujúce spoločné kritériá formátu podávania správ o prieskumoch a posúdeniach uvedených v odsekoch 8 a 9 tohto článku. Uvedené vykonávacie akty sa prijímajú v súlade s postupom preskúmania uvedeným v článku 83 ods. 2

Článok 7

Povinnosti schvaľovacích orgánov

1. Schvaľovacie orgány schvaľujú len vozidlá, systémy, komponenty alebo samostatné technické jednotky, ktoré sú v súlade s týmto nariadením.

2. Schvaľovacie orgány vykonávajú svoje povinnosti nezávisle a nestranne. Zachovávajú dôvernosť v záujme ochrany obchodného tajomstva s výhradou povinnosti stanovenej v článku 9 ods. 4 sprístupniť Komisii informácie a iných uplatniteľných požiadaviek na sprístupnenie informácií stanovených v práve Únie s cieľom ochrániť záujmy používateľov v Únii.

Schvaľovacie orgány navzájom efektívne a účinne spolupracujú a vymieňajú si informácie, ktoré sú relevantné vzhľadom na ich úlohy a funkcie.

3. Schvaľovacie orgány sprístupňujú orgánom dohľadu nad trhom na účely vykonania kontrol potrebné informácie týkajúce sa typového schválenia vozidiel, systémov, komponentov a samostatných technických jednotiek, ktoré podliehajú kontrolám na overenie súladu. Uvedené informácie zahŕňajú aspoň informácie uvedené v osvedčení o typovom schválení EÚ a jeho prílohách uvedených v článku 28 ods. 1 Schvaľovacie orgány poskytujú uvedené informácia orgánom dohľadu nad trhom bez zbytočného odkladu.

4. Ak bol schvaľovací orgán informovaný v súlade s kapitolou XI, že existuje podozrenie, že vozidlo, systém, komponent alebo samostatná technická jednotka predstavujú vážne riziko alebo sú v nesúlade, prijme všetky potrebné opatrenia na preskúmanie udeleného schválenia a v závislosti od dôvodov a závažnosti preukázaných odchýlok typové schválenie opraví alebo odníme.

Článok 8

Povinnosti orgánov dohľadu nad trhom

1. Orgány dohľadu nad trhom vykonávajú pravidelné kontroly s cieľom overiť súlad vozidiel, systémov, komponentov a samostatných technických jednotiek s príslušnými požiadavkami. Takéto kontroly sa vykonávajú v primeranom rozsahu prostredníctvom kontroly dokumentácie a v náležitých prípadoch prostredníctvom laboratórnych skúšok a skúšok na ceste vykonaných na základe štatisticky významných vzoriek.

Orgány dohľadu nad trhom pri výkone takýchto kontrol zohľadňujú:

a) stanovené zásady posúdenia rizík;

b) podložené sťažnosti a

c) akékoľvek iné relevantné informácie vrátane informácií vymieňaných v rámci fóra a akýchkoľvek výsledkov skúšok uverejnených uznanými tretími stranami, ktoré spĺňajú požiadavky stanovené vo vykonávacích aktoch uvedených v článku 13 ods. 10

2. Bez toho, aby bol dotknutý odsek 1, orgány dohľadu nad trhom každého členského štátu vykonávajú prinajmenšom stanovený ročný minimálny počet skúšok vozidiel. Tento minimálny počet skúšok na jeden členský štát predstavuje skúšku jedného vozidla z každých 40 000 nových vozidiel prihlásených do evidencie v danom členskom štáte v predchádzajúcom roku, ale nesmie byť menší ako päť skúšok.

Každá skúška overí súlad s platnými regulačnými aktmi uvedenými v prílohe II.

3. Ak orgány dohľadu nad trhom vykonávajú viac než päť testov za rok, aspoň 20 % z minimálneho počtu skúšok má podobu skúšok súvisiacich s emisiami porovnateľných so skúškami na účely typového schválenia, ktoré sa vzťahujú na všetky požiadavky súvisiace s emisiami uplatniteľné na skúšaný typ, ako sa stanovuje v regulačných aktoch uvedených v prílohe II.

4. Orgán dohľadu nad trhom jedného členského štátu sa môže dohodnúť s orgánom dohľadu nad trhom iného členského štátu, že orgán dohľadu nad trhom toho iného členského štátu vykoná skúšky požadované podľa odsekov 2 a 3.

5. Orgán dohľadu nad trhom členského štátu sa môže dohodnúť s Komisiou, že Komisia vykoná skúšky požadované podľa odseku 3 na náklady tohto členského štátu. Všetky skúšky vykonané podľa tohto odseku sa počítajú za príspevok k minimálnemu počtu skúšok požadovaných podľa odseku 2.

6. Každý členský štát každoročne pripraví komplexný prehľad jeho kontrol na účely dohľadu nad trhom, ktoré plánujú uskutočniť, a predloží ich fóru najneskôr 1. marca.

7. Každý členský štát vypracuje každé dva roky správu o svojich zisteniach po každej kontrole na overenie súladu, ktoré vykonal v predchádzajúcich dvoch rokoch. Táto správa sa musí fóru predložiť do 30. septembra roku, ktorý nasleduje po uplynutí príslušného dvojročného obdobia.

8. Orgány dohľadu nad trhom vyžadujú od hospodárskych subjektov, aby orgánom sprístupnili dokumentáciu, informácie a ostatné technické špecifikácie vrátane prístupu k softvéru a algoritmom, ktoré orgány považujú za nevyhnutné na vykonávanie dohľadu nad trhom.

9. Orgány dohľadu nad trhom v prípade typovo schválených vozidiel, systémov, komponentov a samostatných technických jednotiek náležite zohľadňujú osvedčenia o zhode, značky typového schválenia alebo osvedčenia o typovom schválení predložené hospodárskymi subjektmi.

10. Orgány dohľadu nad trhom prijímajú primerané opatrenia, aby používateľov na území ich členských štátov v primeranom časovom rámci upozornili na nebezpečenstvá, ktoré ony alebo Komisia identifikovali v súvislosti s akýmkoľvek vozidlom, systémom, komponentom alebo samostatnou technickou jednotkou, aby zabránili riziku zranenia alebo inej škody alebo toto riziko znížili vrátane sprístupnenia týchto informácií aj na webovom sídle orgánu dohľadu nad trhom.

Orgány dohľadu nad trhom spolupracujú s hospodárskymi subjektmi, pokiaľ ide o opatrenia, ktoré by mohli zabrániť rizikám spôsobeným vozidlami, systémami, komponentmi alebo samostatnými technickými jednotkami, ktoré tieto subjekty sprístupnili na trhu, alebo ich znížiť.

11. Ak sa orgány dohľadu nad trhom jedného členského štátu rozhodnú stiahnuť vozidlo, systém, komponent alebo samostatnú technickú jednotku z trhu v súlade s kapitolou XI, informujú o tom dotknutý hospodársky subjekt a príslušný schvaľovací orgán.

12. Orgány dohľadu nad trhom vykonávajú svoje povinnosti nezávisle a nestranne. Zachovávajú dôvernosť v záujme ochrany obchodného tajomstva s výhradou povinnosti stanovenej v článku 9 ods. 4 sprístupniť informácie Komisii a iných uplatniteľných požiadaviek na sprístupnenie informácií stanovených v práve Únie v s cieľom ochrániť záujmy používateľov v Únii.

13. Orgány dohľadu nad trhom jednotlivých členských štátov koordinujú svoje činnosti v oblasti dohľadu nad trhom, navzájom spolupracujú a výsledky týchto činností si vymieňajú medzi sebou, ako aj s fórom. Orgány dohľadu nad trhom sa prípadne dohodnú na rozdelení práce a špecializácii.

14. Ak je v členskom štáte viac ako jeden orgán zodpovedný za dohľad nad trhom a kontrolu vonkajších hraníc, tieto orgány navzájom efektívne a účinné spolupracujú a vymieňajú si informácií, ktoré sú relevantné vzhľadom na ich príslušné úlohy a funkcie.

15. Komisia môže prijať vykonávacie akty s cieľom stanoviť spoločné kritériá na stanovenie primeraného rozsahu kontrol na overenie súladu uvedených v odseku 1 tohto článku a stanoviť spoločné kritériá formátu prehľadu a podávania správ uvedených v odsekoch 6 a 7 tohto článku. Uvedené vykonávacie akty sa prijímajú v súlade s postupom preskúmania uvedeným v článku 83 ods. 2

Článok 9

Overenie súladu Komisiou

1. Komisia na vlastné náklady organizuje a vykonáva skúšky a kontroly s cieľom overiť súlad vozidiel, systémov, komponentov a samostatných technických jednotiek s príslušnými požiadavkami.

Skúšky a kontroly sa vykonávajú okrem iného prostredníctvom laboratórnych skúšok a skúšok v premávke na základe štatisticky významných vzoriek, pričom sa dopĺňajú o kontroly dokumentácie.

Komisia pri vykonávaní uvedených skúšok a kontrol prihliada na:

a) stanovené zásady posúdenia rizík;

b) podložené sťažnosti a

c) akékoľvek iné relevantné informácie vrátane informácií vymieňaných v rámci fóra, výsledky skúšok zverejnené uznanými tretími stranami, ktoré spĺňajú požiadavky stanovené vykonávacími aktmi uvedenými v článku 13 ods. 10, informácie o nových technológiách na trhu a správy z diaľkového snímania na ceste.

Komisia môže zveriť vykonávanie skúšok alebo kontrol technickým službám, pričom v takomto prípade technická služba koná v mene Komisie. Ak na účely tohto článku Komisia zverí vykonávanie skúšok alebo kontrol technickým službám, zabezpečí, aby sa využila iná technická služba ako tá, ktorá vykonala pôvodnú skúšku na účely typového schválenia.

Tieto skúšky a kontroly sa môžu vykonať na:

a) nových vozidlách dodaných výrobcami alebo iným hospodárskym subjektom, ako sa uvádza v odseku 2;

b) na vozidlách prihlásených do evidencie so súhlasom držiteľa osvedčenia o evidencii vozidla.

2. Výrobcovia, ktorí sú držiteľmi typového schválenia, alebo iné hospodárske subjekty poskytujú, Komisii na požiadanie a za primeranú peňažnú náhradu štatisticky relevantný počet sériovo vyrábaných vozidiel, systémov, komponentov a samostatných technických jednotiek vybraných Komisiou, ktoré sú reprezentatívne pre vozidlá, systémy, komponenty a samostatné technické jednotky, ktoré sú k dispozícii na uvedenie na trh v rámci daného typového schválenia. Takéto vozidlá, systémy, komponenty a samostatné technické jednotky sa dodávajú na skúšanie v čase a na mieste, ako aj na také obdobie, ktoré Komisia požaduje.

3. Skôr než Komisia začne vykonávať svoje skúšky a kontroly, oznámi to členskému štátu, v ktorom sa udelilo dané typové schválenie, a členskému štátu, na ktorého trhu sa vozidlo, systém, komponent alebo samostatná technická jednotka sprístupnila.

Členské štáty spolupracujú s Komisiou, keď vykonáva skúšky a kontroly.

4. Členské štáty sprístupnia Komisii bez zbytočného odkladu potrebné informácie týkajúce sa typového schválenia vozidiel, systémov, komponentov a samostatných technických jednotiek, ktoré sú predmetom overovania súladu, aby mohla vykonávať skúšky a kontroly podľa tohto článku. Uvedené informácie zahŕňajú aspoň informácie uvedené v osvedčení o typovom schválení EÚ a jeho prílohách uvedených článku 28 ods. 1

5. Výrobcovia sprístupnia Komisii bezplatne a bez zbytočného odkladu všetky údaje, ktoré sú potrebné na účely overenia súladu a ktoré sa neuvádzajú v osvedčení o typovom schválení EÚ a jeho prílohách uvedených v článku 28 ods. 1.

Takéto údaje zahŕňajú všetky parametre a nastavenia potrebné na presné zopakovanie podmienok skúšky, v ktorých sa vykonalo skúšanie na účely typového schválenia. Komisia prijíma vykonávacie akty špecifikujúce údaje, ktoré sa majú poskytnúť, s výhradou ochrany obchodného tajomstva a ochrany osobných údajov v súlade s právom Únie a vnútroštátnym právom. Uvedené vykonávacie akty sa prijímajú v súlade s postupom preskúmania uvedeným v článku 83 ods. 2.

6. Ak Komisia zistí, že vozidlá, systémy, komponenty alebo samostatné technické jednotky nespĺňajú požiadavky na typové schválenie stanovené v tomto nariadení, že vozidlá, systémy, komponenty alebo samostatné technické jednotky nie sú v súlade s typovým schválením alebo že typové schválenie bolo udelené na základe nesprávnych údajov, začne postup stanovený v článkoch 53 alebo 54.

Ak skúšky a kontroly spochybnia správnosť samotného typového schválenia, Komisia okamžite upovedomí príslušný schvaľovací orgán alebo orgány ako aj fórum.

Komisia informuje príslušné schvaľovacie orgány a orgány dohľadu nad trhom, aby prijali primerané opatrenia na to, aby používateľov v Únii v primeranom časovom rámci upozornili na všetky prípady nesúladu, ktoré Komisia identifikovala v súvislosti s akýmkoľvek vozidlom, systémom, komponentom alebo samostatnou technickou jednotkou, aby sa zabránilo riziku zranenia alebo inej škody alebo aby sa toto riziko znížilo.

Komisia po každom skúšaní na overenie súladu, ktoré vykonala, zverejní správu o svojich zisteniach a svoje zistenia predloží členským štátom a fóru. V uvedenej správe sa uvedú podrobnosti týkajúce sa vozidiel, systémov, komponentov a samostatných technických jednotiek, ktoré boli posúdené, ako aj totožnosť príslušného výrobcu a tiež aj krátky opis zistení vrátane povahy prípadného nesúladu.

Článok 10

Posúdenia vykonávané Komisiou

1. Komisia organizuje a vykonáva posúdenia postupov zavedených schvaľovacími orgánmi, ktoré udelili typové schválenia EÚ počas piatich rokov predchádzajúcich posúdeniu, najmä pokiaľ ide o postupy udeľovania typových schválení, vykonávania overovania zhody výroby a poverovania a monitorovania technických služieb. Súčasťou takýchto posúdení je aj zhodnotenie súladu, použitím náhodnej vzorky, typových schválení udelených počas piatich rokov, ktoré predchádzali posúdeniu, s uplatniteľnými požiadavkami uvedenými v článku 26 ods. 2 písm. c).

2. Posúdenia sú zamerané na pomoc schvaľovacím orgánom, ktoré udeľujú typové schválenia EÚ, pri zabezpečovaní jednotného uplatňovania tohto nariadenia a pri výmene najlepších postupov.

3. Posúdenia sa vykonávajú v súlade s právom dotknutého členského štátu s náležitým ohľadom na práva dotknutých orgánov a v súlade so zásadou proporcionality. Komisia plní svoje povinnosti nezávisle a nestranne a zachováva dôvernosť v záujme ochrany obchodného tajomstva v súlade s uplatniteľným právom. Komisia znáša náklady vyplývajúce z takýchto posúdení.

4. Dotknuté schvaľovacie orgány uľahčujú posúdenie spoluprácou s Komisiou, v rámci ktorej jej poskytujú akúkoľvek potrebnú pomoc a akúkoľvek potrebnú dokumentáciu.

5. Komisia zabezpečí, aby zamestnanci, ktorí sa zúčastňujú na posudzovaní, boli dostatočne kvalifikovaní a primerane poučení. Komisia informuje členský štát a dotknuté schvaľovacie orgány v dostatočnom predstihu pred posúdením o dátume, ku ktorému začne vykonávať posúdenie, a o totožnosti zamestnancov, ktorí ho vykonajú. Trvanie posúdenia v priestoroch dotknutého schvaľovacieho orgánu bežne neprekročí dva a v žiadnom prípade nesmie prekročiť tri dni.

6. Počas uvedeného obdobia Komisia posúdi každý schvaľovací orgán, ktorý udelil aspoň jedno typové schválenie EÚ počas päťročného obdobia, jedenkrát.

Odchylne od prvého pododseku môže byť posúdenie schvaľovacieho orgánu menej časté, ak sa Komisia po zohľadnení rozsahu a škály udelených typových schválení EÚ domnieva, že prvé posúdenie tohto orgánu preukazuje, že zavedené postupy zaisťujú účinné uplatňovanie tohto nariadenia.

7. Komisia oznamuje výsledok posúdenia vrátane akýchkoľvek odporúčaní fóru a súhrn výsledkov sprístupňuje verejnosti. Fórum preskúma výsledok posúdenia.

8. Členské štáty oznamujú Komisii a fóru, ako nakladajú s odporúčaniami zahrnutými do výsledku posúdenia.

9. Po náležitom zohľadnení pripomienok fóra Komisia prijme vykonávacie akty stanovujúce spoločné kritériá na stanovenie rozsahu a metodiky posúdenia, zloženia skupiny pre posudzovanie, plánu posúdení na obdobie aspoň piatich rokov a konkrétnych podmienok, za ktorých možno frekvenciu takýchto posúdení znížiť. Uvedené vykonávacie akty sa prijímajú v súlade s postupom preskúmania uvedeným v článku 83 ods. 2

Článok 11

Fórum na výmenu informácií o presadzovaní právnych predpisov

1. Komisia zriadi fórum na výmenu informácií o presadzovaní právnych predpisov (ďalej len „fórum“), bude mu predsedať a riadiť ho.

Fórum sa skladá zo zástupcov vymenovaných každým členským štátom, ktorí zastupujú ich schvaľovacie orgány a orgány dohľadu nad trhom.

Vždy, keď je to vhodné, môžu byť v súlade s rokovacím poriadkom uvedeným v odseku 7 tohto článku na rokovania fóra ako pozorovatelia pozvané technické služby, uznané tretie strany, ktoré spĺňajú požiadavky stanovené vo vykonávacích aktoch uvedených v článku 13 ods. 10, zástupcovia Európskeho parlamentu, priemyslu a príslušných hospodárskych subjektov ako aj zainteresovaných strán z oblasti bezpečnosti a životného prostredia.

Cieľom poradných úloh fóra je propagácia najlepších postupov sledujúca uľahčenie jednotného výkladu a vykonávania tohto nariadenia, výmena informácií o problémoch pri presadzovaní, spolupráca, najmä pokiaľ ide o posúdenie, poverenie a monitorovanie technických služieb, vývoj pracovných metód a nástrojov, vypracovanie postupu elektronickej výmeny informácií a vyhodnotenie harmonizovaných projektov presadzovania a sankcií.

2. Fórum posudzuje:

a) veci súvisiace s jednotným výkladom požiadaviek stanovených v tomto nariadení a v regulačných aktoch uvedených v prílohe II v priebehu ich plnenia;

b) výsledky činností súvisiacich s typovým schvaľovaním a dohľadom nad trhom, ktoré boli vykonávané členskými štátmi v súlade s článkom 6 ods. 8 a 9;

c) výsledky skúšok a kontrol, ktoré vykonala Komisia v súlade s článkom 9;

d) posúdenia, ktoré vykonala Komisia v súlade s článkom 10;

e) protokoly o skúške o možnom nesúlade predložené uznanými tretími stranami, ktoré spĺňajú požiadavky stanovené vykonávacími aktmi uvedenými v článku 13 ods. 10;

f) výsledky činností v oblasti zhody výroby, ktoré vykonali schvaľovacie orgány v súlade s článkom 31;

g) informácie predložené členskými štátmi na základe článku 67 ods. 6 o ich postupoch posudzovania, poverovania a oznamovania technických služieb a monitorovania technických služieb;

h) veci všeobecného záujmu, pokiaľ ide o plnenie požiadaviek stanovených v tomto nariadení v súvislosti s posudzovaním, poverovaním a monitorovaním technických služieb v súlade s článkami 67 ods. 10 a 78 ods. 4;

i) porušenia zo strany hospodárskych subjektov;

j) vykonávanie nápravných alebo obmedzujúcich opatrení stanovených v kapitole XI;

k) plánovanie, koordináciu a výsledky činností dohľadu nad trhom;

l) veci týkajúce sa prístupu k informáciám systému OBD vozidla a k informáciám o opravách a údržbe stanoveného v kapitole XIV, a najmä veci týkajúce sa vykonávania postupov stanovených podľa článku 65.

3. Komisia na základe správ predložených členskými štátmi v súlade s článkom 8 ods. 7 sprístupňuje verejnosti každé dva roky súhrnnú správu o činnostiach dohľadu nad trhom.

4. Komisia každoročne predkladá Európskemu parlamentu správu o činnostiach fóra.

5. Fórum môže zaujať stanovisko alebo vydať odporúčanie v rámci svojej poradnej úlohy a s prihliadnutím na výsledok posudzovania podľa odseku 2.

Keď fórum zaujíma stanovisko alebo vydáva odporúčania, usiluje sa dosiahnuť konsenzus. Ak konsenzus nie je možné dosiahnuť, fórum zaujíma svoje stanovisko alebo vydáva svoje odporúčania jednoduchou väčšinou hlasov členských štátov. Každý členský štát má pri hlasovaní jeden hlas. Členské štáty s odlišnými pozíciami môžu žiadať, aby sa ich pozície a dôvody, na ktorých sa zakladajú, zaznamenali v stanovisku alebo odporúčaniach fóra.

6. Komisia pri prijímaní vykonávacích aktov náležite prihliada na stanoviská fóra zaujaté v súlade s odsekom 5.

7. Fórum ustanovuje svoj rokovací poriadok.

Článok 12

Online výmena údajov

1. Komisia a členské štáty používajú spoločný zabezpečený elektronický systém výmeny informácií uvedený v článku 27 pre osvedčenia o typovom schválení EÚ a ich prílohy uvedené v článku 28 ods. 1 vrátane všetkých protokolov o skúškach, ako aj zmien, zamietnutí alebo odňatí akéhokoľvek typového schválenia EÚ.

Komisia a členské štáty používajú systém na rýchlu výmenu informácií (RAPEX) zriadený smernicou Európskeho parlamentu a Rady 2001/95/ES (18) a Informačný a komunikačný systém pre dohľad nad trhom (ICSMS) zriadený nariadením (ES) č. 765/2008 na účely dohľadu nad trhom, stiahnutí a iných príslušných činností medzi orgánmi dohľadu nad trhom, členskými štátmi a Komisiou.

2. Od 5. júla 2026 členské štáty sprístupnia verejnosti pomocou identifikačného čísla vozidla osvedčenie o zhode každého vozidla ako štruktúrovaný údaj v elektronickom formáte v spoločnom zabezpečenom elektronickom systéme výmeny informácií v súlade s článkom 37.

Od 5. júla 2026 členské štáty sprístupnia verejnosti informácie uvedené v osvedčení o zhode, okrem identifikačných čísel vozidiel, ako štruktúrovaný údaj v elektronickom formáte v spoločnom zabezpečenom elektronickom systéme výmeny informácií v súlade s článkom 37.

Komisia prijme vykonávacie akty stanovujúce formát a kritériá pre prístup verejnosti k informáciám uvedeným v prvom a druhom pododseku tohto odseku. Uvedené vykonávacie akty sa prijmú v súlade s postupom preskúmania uvedeným v článku 83 ods. 2

3. Komisia prijme všetky potrebné opatrenia na vytvorenie rozhrania medzi spoločným zabezpečeným elektronickým systémom výmeny informácií uvedeným v článku 27 a systémom RAPEX a systémom ICSMS s cieľom uľahčiť činnosti dohľadu nad trhom a zabezpečiť koordináciu, súdržnosť a presnosť informácií poskytovaných spotrebiteľom a tretím stranám.

4. Členské štáty používajú spoločný zabezpečený elektronický systém výmeny informácií uvedený v článku 27 s cieľom sprístupniť verejnosti od 1. septembra 2022 zoznam typových schválení EÚ vozidiel, systémov, komponentov a samostatných technických jednotiek, ktoré udelili alebo zmenili, ktoré odmietli alebo ktoré odňali, ako aj zoznam technických služieb, ktoré vykonali skúšky na účely príslušných typových schválení EÚ.

Komisia prijíma vykonávacie akty, ktorými sa stanovuje formát a kritériá prístupu verejnosti k informáciám uvedeným v prvom pododseku tohto odseku. Uvedené vykonávacie akty sa prijímajú v súlade s postupom preskúmania uvedeným v článku 83 ods. 2

5. Komisia vytvorí nástroj na to, aby verejnosti sprístupnila výsledky skúšok a sťažnosti, ktoré sa týkajú vlastností vozidiel, systémov, komponentov a samostatných technických jednotiek, od uznaných tretích strán, ktoré spĺňajú požiadavky stanovené vo vykonávacích aktoch uvedených v článku 13 ods. 10

Článok 13

Všeobecné povinnosti výrobcov

1. Výrobcovia zabezpečujú, aby vozidlá, systémy, komponenty a samostatné technické jednotky, ktoré vyrobili a ktoré sa uvádzajú na trh, boli vyrobené a schválené v súlade s požiadavkami stanovenými v tomto nariadení, a najmä tými v článku 5.

2. Výrobcovia sa zodpovedajú schvaľovaciemu orgánu za všetky aspekty schvaľovacieho postupu a za zabezpečenie zhody výroby.

V procese viacstupňového typového schválenia výrobcovia zodpovedajú aj za schválenie a zhodu výroby systémov, komponentov alebo samostatných technických jednotiek, ktoré doplnili v stupni dokončovania vozidla. Výrobcovia, ktorí upravujú komponenty, systémy alebo samostatné technické jednotky, ktoré už boli schválené v predchádzajúcich stupňoch, zodpovedajú za typové schválenie a zhodu výroby upravených komponentov, systémov alebo samostatných technických jednotiek. Výrobcovia na predchádzajúcom stupni poskytnú výrobcovi na nasledujúcom stupni informácie v súvislosti s akoukoľvek zmenou, ktorá môže ovplyvniť typové schválenie komponentu, systému, samostatnej technickej jednotky alebo celého vozidla. Takéto informácie sa poskytujú čo najskôr po udelení nového rozšírenia typového schválenia celého vozidla, a najneskôr v deň začatia výroby nedokončeného vozidla.

3. Výrobcovia, ktorí upravia nedokončené vozidlo takým spôsobom, že to vedie k zaradeniu do odlišnej kategórie vozidiel, v dôsledku čoho sa požiadavky posúdené v predchádzajúcom stupni typového schválenia zmenili, sú tiež zodpovední za súlad s požiadavkami platnými pre kategóriu vozidiel, do ktorej je upravené vozidlo zaradené.

4. Na účely typového schválenia EÚ vozidiel, systémov, komponentov a samostatných technických jednotiek výrobca so sídlom mimo Únie vymenuje jedného zástupcu so sídlom v Únii, aby ho zastupoval pred schvaľovacím orgánom. Výrobca tiež vymenuje jedného zástupcu so sídlom v Únii na účely dohľadu nad trhom, ktorý môže byť rovnaký ako zástupca vymenovaný na účely typového schválenia EÚ.

5. Výrobcovia zabezpečia, aby ich vozidlá, systémy, komponenty a samostatné technické jednotky neboli konštruované tak, aby obsahovali stratégie alebo iné prostriedky, ktoré menia vlastnosti vykazované počas skúšobných postupov takým spôsobom, že nie sú v súlade s týmto nariadením, keď vykonávajú prevádzku za podmienok, ktoré možno odôvodnene očakávať pri bežnej prevádzke.

6. Výrobcovia zavedú postupy na zabezpečenie toho, aby sériová výroba vozidiel, systémov, komponentov a samostatných technických jednotiek bola naďalej v zhode so schváleným typom.

7. Výrobcovia preskúmajú všetky doručené sťažnosti, ktoré sa týkajú rizík, údajných nehôd alebo problémov nesúladu týkajúcich sa vozidiel, systémov, komponentov, samostatných technických jednotiek, častí alebo vybavenia, ktoré uviedli na trh.

Výrobcovia si vedú záznamy o takýchto sťažnostiach, ktoré v prípade každej sťažnosti zahŕňajú opis problému a podrobnosti potrebné na presnú identifikáciu dotknutého typu vozidla, systému, komponentu, samostatnej technickej jednotky, časti alebo vybavenia, a v prípade podložených sťažností výrobcovia informujú o tom ich distribútorov a dovozcov.

8. Okrem povinného štítka na vozidlách a značiek typového schválenia pripevnených na komponentoch alebo samostatných technických jednotkách v súlade s článkom 38 musia výrobcovia na svojich vozidlách, komponentoch alebo samostatných technických jednotkách sprístupnených na trhu uviesť svoj názov, registrované obchodné meno alebo registrovanú ochrannú známku a kontaktnú adresu v Únii, alebo, ak to nie je možné, musia tieto údaje uviesť na obaloch alebo v sprievodných dokumentoch komponentu alebo samostatnej technickej jednotky.

9. Výrobcovia zabezpečujú, aby podmienky uskladnenia alebo prepravy v čase, keď sú zodpovední za vozidlo, systém, komponent alebo samostatnú technickú jednotku, neohrozovali ich súlad s požiadavkami stanovenými v tomto nariadení.

10. Bez toho, aby bol dotknutý článok 9 ods. 5 a s výhradou ochrany obchodného tajomstva a ochrany osobných údajov v súlade s právom Únie a vnútroštátnym právom, výrobcovia vozidiel poskytujú údaje, ktoré sú potrebné na skúšanie tretími stranami na účely možného nesúladu, vrátane všetkých parametrov a nastavení potrebných na presné zopakovanie podmienok skúšky, v ktorých sa vykonalo skúšanie na účely typového schválenia.

Komisia prijme na účely prvého pododseku tohto odseku vykonávacie akty špecifikujúce údaje, ktoré sa majú bezplatne poskytovať, ako aj požiadavky, ktoré majú spĺňať tretie strany, pokiaľ ide o preukázanie ich oprávneného záujmu v oblasti verejnej bezpečnosti alebo ochrany životného prostredia a ich využitia primeraných skúšobných zariadení. Uvedené vykonávacie akty sa prijmú v súlade s postupom preskúmania uvedeným v článku 83 ods. 2

Článok 14

Povinnosti výrobcov, pokiaľ ide o ich vozidlá, systémy, komponenty, samostatné technické jednotky, časti a vybavenie, ktoré nie sú v súlade s požiadavkami alebo predstavujú vážne riziko

1. Keď vozidlo, systém, komponent, samostatná technická jednotka, časť alebo vybavenie, uvedené na trh alebo do prevádzky, nie je v súlade s týmto nariadením alebo keď sa typové schválenie udelilo na základe nesprávnych údajov, výrobca bezodkladne prijme nápravné opatrenia potrebné na to, aby sa, podľa potreby, dané vozidlo, systém, komponent, samostatná technická jednotka, časť alebo vybavenie dostalo do súladu s požiadavkami, stiahlo z trhu alebo od používateľov.

Výrobca bezodkladne podrobne informuje schvaľovací orgán, ktorý udelil schválenie, o nesúlade a o všetkých prijatých opatreniach.

2. V prípade, že vozidlo, systém, komponent, samostatná technická jednotka, časť alebo vybavenie predstavuje vážne riziko, výrobca bezodkladne podrobne informuje o riziku a o všetkých s tým spojených prijatých opatreniach schvaľovacie orgány a orgány dohľadu nad trhom.

3. Výrobcovia uchovávajú osvedčenia o typovom schválení EÚ a ich prílohy uvedené v článku 28 ods. 1 počas 10 rokov po skončení platnosti typového schválenia EÚ vozidla a počas piatich rokov po skončení platnosti typového schválenia EÚ systému, komponentu alebo samostatnej technickej jednotky.

Výrobcovia vozidiel uchovávajú pre potrebu schvaľovacích orgánov počas 10 rokov od dátumu výroby vozidla kópiu osvedčení o zhode uvedených v článku 36.

4. Výrobcovia poskytujú vnútroštátnemu orgánu alebo Komisii na základe odôvodnenej žiadosti tohto orgánu alebo Komisie kópiu osvedčenia o typovom schválení EÚ alebo povolenia uvedeného v článku 55 ods. 1, ktoré preukazujú zhodu vozidla, systému, komponentu, samostatnej technickej jednotky, časti alebo vybavenia v jazyku ľahko zrozumiteľnom pre vnútroštátny orgán alebo Komisiu.

Výrobcovia spolupracujú s vnútroštátnym orgánom na základe jeho odôvodnenej žiadosti pri každom opatrení prijatom v súlade s článkom 20 nariadenia (ES) č. 765/2008 s cieľom odstrániť riziká, ktoré predstavuje vozidlo, systém, komponent, samostatná technická jednotka, časť alebo vybavenie, ktoré sprístupnili na trhu.

Článok 15

Povinnosti zástupcov výrobcu

1. Zástupca výrobcu vykonáva úlohy uvedené v splnomocnení od výrobcu. Toto splnomocnenie zástupcovi umožňuje aspoň:

a) mať prístup k osvedčeniu o typovom schválení EÚ a jeho prílohám uvedeným v článku 28 ods. 1 a osvedčeniu o zhode v jednom z úradných jazykov Únie; takáto dokumentácia je schvaľovacím orgánom a orgánom dohľadu nad trhom k dispozícii počas 10 rokov po skončení platnosti typového schválenia EÚ vozidla a počas piatich rokov po skončení platnosti typového schválenia EÚ systému, komponentu alebo samostatnej technickej jednotky;

b) poskytovať schvaľovaciemu orgánu na základe jeho odôvodnenej žiadosti všetky informácie, dokumentáciu a všetky ostatné technické špecifikácie vrátane prístupu k softvéru a algoritmom, ktoré sú potrebné na preukázanie zhody výroby vozidla, systému, komponentu alebo samostatnej technickej jednotky;

c) spolupracovať so schvaľovacími orgánmi alebo orgánmi dohľadu nad trhom na ich žiadosť pri každom prijatom opatrení s cieľom odstrániť vážne riziko, ktoré predstavuje vozidlo, systémy, komponenty, samostatné technické jednotky, časti alebo vybavenie, na ktoré sa vzťahuje dané splnomocnenie;

d) bezodkladne informovať výrobcu o sťažnostiach a hláseniach týkajúcich sa rizík, údajných nehôd alebo problémov nesúladu týkajúcich sa vozidiel, systémov, komponentov, samostatných technických jednotiek, častí alebo vybavenia, na ktoré sa vzťahuje jeho splnomocnenie;

e) majú právo ukončiť dané splnomocnenie bez sankcie, ak výrobca koná v rozpore so svojimi povinnosťami vyplývajúcimi z tohto nariadenia.

2. Zástupca výrobcu, ktorý ukončí splnomocnenie z dôvodov uvedených v odseku 1 písm. e), to bezodkladne oznámi schvaľovaciemu orgánu, ktorý udelil typové schválenie, a Komisii.

Informácie, ktoré sa majú oznámiť, špecifikujú aspoň:

a) dátum ukončenia splnomocnenia;

b) dátum, do ktorého sa odstupujúci zástupca výrobcu môže uvádzať v informáciách dodávaných výrobcom vrátane akéhokoľvek reklamného materiálu;

c) odovzdanie dokumentov vrátane aspektu dôvernosti a práv duševného vlastníctva;

d) povinnosť odstupujúceho zástupcu výrobcu postúpiť po skončení splnomocnenia výrobcovi alebo nastupujúcemu zástupcovi výrobcu každú sťažnosť alebo správu o rizikách a údajných nehodách súvisiacu s vozidlom, systémom, komponentom, samostatnou technickou jednotkou, časťou alebo vybavením, pre ktoré bol odstupujúci zástupca výrobcu menovaný ako zástupca výrobcu.

Článok 16

Povinnosti dovozcov

1. Dovozcovia uvádzajú na trh len vozidlá, systémy, komponenty alebo samostatné technické jednotky, ktoré sú v súlade s týmto nariadením.

2. Dovozca pred uvedením typovo schváleného vozidla, systému, komponentu alebo samostatnej technickej jednotky na trh overuje, že sa na ne vzťahuje platné osvedčenie o typovom schválení EÚ a že systém, komponent alebo samostatná technická jednotka sú označené požadovanou značkou typového schválenia a sú v súlade s článkom 13 ods. 8.

Dovozca v prípade vozidla zabezpečuje, aby malo vozidlo požadované osvedčenie o zhode.

3. Ak vozidlo, systém, komponent alebo samostatná technická jednotka, nie je v zhode s požiadavkami tohto nariadenia, a najmä ak nezodpovedá svojmu typovému schváleniu, dovozcovia nesmú vozidlo, systém, komponent ani samostatnú technickú jednotku uviesť na trh, uviesť do prevádzky ani prihlásiť do evidencie, pokiaľ nebudú uvedené do súladu.

4. Ak vozidlo, systém, komponent, samostatná technická jednotka, časť alebo vybavenie predstavuje vážne riziko, dovozcovia o tom informujú výrobcu a orgány dohľadu nad trhom. V prípade typovo schválených vozidiel, systémov, komponentov a samostatných technických jednotiek o tom dovozcovia informujú aj schvaľovací orgán, ktorý udelil typové schválenie.

5. Dovozcovia uvádzajú svoje meno, registrované obchodné meno alebo registrovanú ochrannú známku a svoju kontaktnú adresu na vozidle, komponente, samostatnej technickej jednotke, časti alebo vybavení, alebo, ak to nie je možné, na obaloch alebo v sprievodných dokumentoch komponentov, samostatných technických jednotiek, častí alebo vybavenia.

6. Dovozcovia zabezpečujú, aby boli k vozidlu, systému, komponentu alebo samostatnej technickej jednotke priložené pokyny a informácie vyžadované v článku 59 v úradnom jazyku alebo v úradných jazykoch príslušných členských štátov.

7. Dovozcovia z dôvodu ochrany zdravia a bezpečnosti spotrebiteľov vedú záznamy o sťažnostiach a stiahnutí týkajúcich sa vozidiel, systémov, komponentov, samostatných technických jednotiek, častí alebo vybavenie, ktoré uviedli na trh, od používateľov a priebežne informujú svojich distribútorov o takýchto sťažnostiach a stiahnutiach.

8. Dovozcovia bezodkladne informujú príslušného výrobcu o všetkých doručených sťažnostiach týkajúcich sa rizík, údajných nehôd, problémov nesúladu týkajúcich sa vozidiel, systémov, komponentov, samostatných technických jednotiek, častí alebo vybavenia, ktoré uviedli na trh.

9. Dovozcovia zabezpečujú, aby podmienky uskladnenia alebo prepravy v čase, keď sú zodpovední za vozidlo, systém, komponent alebo samostatnú technickú jednotku, neohrozovali ich súlad s požiadavkami stanovenými v tomto nariadení.

Článok 17

Povinnosti dovozcov, pokiaľ ide o ich vozidlá, systémy, komponenty, samostatné technické jednotky, časti a vybavenie, ktoré nie sú v súlade s požiadavkami, alebo ktoré predstavujú vážne riziko

1. Ak vozidlo, systém, komponent, samostatná technická jednotka, časť alebo vybavenie, ktoré dovozcovia uviedli na trh, nie sú v súlade s týmto nariadením, dovozcovia bezodkladne prijmú nápravné opatrenia potrebné na to, aby, podľa potreby, dané vozidlo, systém, komponent, samostatnú technickú jednotku, časť alebo vybavenie dostal pod dohľadom výrobcu do súladu, stiahol ich z trhu alebo ich stiahol od používateľov. Dovozcovia to tiež oznámia výrobcovi a schvaľovaciemu orgánu, ktorý udelil typové schválenie EÚ.

2. V prípade, že vozidlo, systém, komponent, samostatná technická jednotka, časť alebo vybavenie, ktoré sa uviedli na trh, predstavujú vážne riziko, dovozcovia bezodkladne poskytnú výrobcom a schvaľovacím orgánom a orgánom dohľadu nad trhom podrobné informácie o tomto vážnom riziku.

Dovozcovia tiež informujú schvaľovacie orgány a orgány dohľadu nad trhom o každom prijatom opatrení a uvedú podrobné údaje, najmä o vážnom riziku a každom opatrení prijatom výrobcom.

3. Dovozcovia uchovávajú kópiu osvedčenia o typovom schválení EÚ a jeho príloh uvedených v článku 28 ods. 1 počas 10 rokov po skončení platnosti typového schválenia EÚ vozidla a počas piatich rokov po skončení platnosti typového schválenia EÚ systému, komponentu alebo samostatnej technickej jednotky, a zabezpečujú, aby sa na požiadanie mohli poskytnúť schvaľovacím orgánom a orgánom dohľadu nad trhom.

4. Na základe odôvodnenej žiadosti vnútroštátneho orgánu mu dovozcovia poskytnú všetky informácie a dokumentáciu potrebnú na preukázanie zhody vozidla, systému, komponentu alebo samostatnej technickej jednotky v jazyku zrozumiteľnom pre uvedený orgán.

Dovozcovia spolupracujú s vnútroštátnym orgánom na základe jeho odôvodnenej žiadosti pri každom opatrení prijatom v súlade s článkom 20 nariadenia (ES) č. 765/2008 s cieľom odstrániť riziká, ktoré predstavuje vozidlo, systém, komponent, samostatná technická jednotka, časť alebo vybavenie, ktoré sprístupnili na trhu.

Článok 18

Povinnosti distribútorov

1. Distribútori pred tým, ako na trhu sprístupnia vozidlo, systém, komponent alebo samostatnú technickú jednotku, overuje, či je vozidlo, systém, komponent alebo samostatná technická jednotka vybavená požadovaným povinným štítkom alebo značkou typového schválenia, či sú k nemu priložené požadované dokumenty a pokyny a bezpečnostné informácie vyžadované v článku 59 v úradnom jazyku alebo v úradných jazykoch príslušného členského štátu, a či dovozca a výrobca splnili požiadavky stanovené v článku 13 ods. 8 a článku 16 ods. 5

2. Distribútori bezodkladne informujú príslušného výrobcu o všetkých doručených sťažnostiach týkajúcich sa rizík, údajných nehôd, problémov nesúladu týkajúcich sa vozidiel, systémov, komponentov, samostatných technických jed